3. Кийим кийиш ва ечиш одоблари - Ассалому алайкум, ҳурматли болалар\nАссалому алайкум, ҳурматли болалар\nНазвание Ассалому алайкум, ҳурматли болалар\n3. Кийим кийиш ва ечиш одоблари\n1) Кийиниш пайтидаги суннатлар\nРасулуллоҳ соллаллоҳу алайҳи ва саллам бизга кийим кийишда бир неча суннатларни ўргатганлар. Бу суннатлар мана булар:\nКийим кийишда "Бисмиллоҳ”, деб айтиш;\nЎнг томондан бошлаб кийиш;\nКийим дуосини ўқиш.\nБизнинг эгнимиздаги кийимлар Аллоҳнинг неъматидир. Шунинг учун кийим кияётганда Унга шукрона айтиб, дуо ўқиймиз:\nالْحَمْدُ للهِ الَّذِي كَسَانِي هَذَا [الثَّوْبَ] وَرَزَقَنِيهِ مِنْ غَيْرِ حَوْلٍ مِنِّي وَلا قُوَّةٍ.\n(Маъноси: "Менга мана шу кийимни кийгазган ва буни менинг кучим ва ҳаракатимсиз насиб этган Аллоҳга ҳамд бўлсин”).\nРасулуллоҳ кимки шу дуони ўқиса, ўтган гуноҳлари кечирилади, деганлар.\nОдам ўзи янги кийим кийганда ёки янги кийим кийган кишини кўрганда ўқиладиган дуолар ҳам бор. Уларни устозингиздан ўрганиб оласиз.\n2) Кийим ечишдаги одоблар\nКийим ечаётганда "Бисмиллоҳ”, дейилади ва чап томондан бошлаб ечилади. Ечган кийимларни чиройли қилиб тахлаб қўйилади.\nКийим қўйиладиган жой одамнинг кўзи тушмайдиган ерда, масалан шкаф ичида бўлгани афзал. Шунда кийимлар тоза сақланади. Уларга чанг юқмайди.\nЎғил болалаларнинг баъзи кийимлари (кўйлак, костьюм, устки кийимлар) вақтинчага кўз тушадиган ерда туриши мумкин. Аммо шим, шалвор ва ички кийимларни кўз тушмайдиган ерга қўйиш керак.\nҚизларнинг кийимлари одамларнинг кўзи тушмайдиган ерда туради. Ўғил болаларнинг кийимига аралашмайди.\nОдобсиз боланинг кийим ечишини кўрганмисизлар? У кўчадан келса, кийимларини ечиб, дуч келган ерга улоқтиради. Эртасига мактабга кетаётганда кийимларини топа олмайди. Чунки ечган жойини эсидан чиқариб қўйган бўлади. Баъзида у ичдан киядиган юпқа кийим билан кўчага чиқиб, ҳаммага кулги бўлади.\n4. Кийим турлари\n1) Ўғил болалар кийими. Ўғил болаларнинг кийимлари пахтадан, жундан ёки канопдан тайёрланади. Уларнинг ранги ҳар хил бўлиши мумкин. Аммо Расулуллоҳ соллаллоҳу алайҳи ва саллам оқ рангли кийимларни мақтаганлар. Чунки оқ ранг тоза ва ёқимли бўлади. Озгина кир бўлса ҳам билинади ва тезда ювилади. Расулуллоҳ яна яшил рангли кийимни ҳам ёқтирганлар. Баъзан қизил йўли бор, тўнга ўхшаган кийим кийганлар.\nКўйлак. Кўйлак ўғил болалар учун энг яхши кийимлардан биридир.\nعَنْ أُمِّ سَلَمَةَ رَضِيَ اللهُ عَنْها، قالتْ: كانَ أَحَبَّ الثِّيابِ إلى النبي صلى الله عليه وسلم القميصُ. (رواه أبو داود والترمذي؛ الألباني: صحيح).\nУмми Салама айтдилар: "Кийимлар ичида Пайғамбар соллаллоҳу алайҳи ва салламга энг кўп ёқадигани кўйлак эди”. (Абу Довуд ва Термизий ривоятлари).\nЭркаклар кўйлагининг турлари кўп. Ҳар бир миллатнинг ўзига хос кўйлаклари бўлади. Баъзилари узун, баъзилари қисқароқ.\nШим, шалвар. Тикилиши оддий шимлар ўғил болалар учун яхши шимлардир. Шим ва шалварларнинг почаси тўпиққача бўлади.\nШортик. Шортик - ёзда кийиладиган калта шалвар. Шортикнинг почаси тиззани ёпиб турадиган бўлиши керак. Ўғил болалар чўмилганда ҳам шортикка ўхшаган иштон киядилар.\n2) Аёл-қизлар кийими. Қизлар ва аёлларнинг кийими каноп, пахта, жундан ташқари ипакдан ҳам тикилади. Ранглари ҳам ранг-барангроқ бўлади.\nРўмол. Рўмол қизлар ва аёллар энг яхши кўрадиган кийимлардан. Рўмолнинг катта-кичиклиги ҳар хил бўлади. Хотин-қизлар уйда кичикроқ рўмол ўрашади. Кичкина рўмол билан кўчага чиқишмайди.\nКўйлак ва лозим. Қизларнинг кўйлаги кенг ва узун бўлади. Узунлиги тўпиққача тушиб турадиган кўйлак - яхши кўйлак. Лозим ҳам узун ва кенг бўлиши керак.\nҲижоб. Ҳижоб кўчага чиққанда кийилади. Аёллар, қизлар кўчага чиқсалар, таналарининг ҳаммасини яшириб юрадилар. Ҳижоб бошдан-оёқ ҳамма аъзони ўраб турадиган кенг бўлади.\n5. Кийиш мумкин бўлмаган кийимлар\n1) Ўғил болалар учун. Ўғил болаларнинг кўйлаги қизларникига ўхшаган гулли ёки ялтироқ бўлмайди. Ипак кийимлар кийиш ҳам мумкин эмас. Ўғил болаларга қип-қизил, сап-сариқ, оловранг ёки пушти рангли кийимлар ярашмайди.\nЎғил болалар тор шимларни киймайдилар. Баъзи шимлар одамнинг орқасини аниқ билдириб туради. Буларни кийиш мумкин эмас. Шимнинг почаси ҳаддан ташқари узун бўлмаслиги керак. Тўпиқдан тушиб кетадиган шимни мақталмайди.\nШортикларнинг узунлиги агар тиззадан тепада бўлса, мусулмон болаларга тўғри келмайди.\nЎғил болалар қизларникига ўхшаган кийимларни киймайдилар. Кийимларига, баданларига ҳар хил бемаъни нарсаларни осиб юрмайдилар. Тилла соат тақмайдилар. Тилла тақинчоқлар қизлар учундир.\n2) Қиз болалар учун. Бели тор, кўкраги очиқ, енги калта кўйлак муслималарга тўғри келмайди. Қиз бола шим ёки шортик киймайди. Чунки булар эркаклар кийимидир. Қизлар учун ўғил болага ўхшатиб қўядиган кийимларни кийиш мумкин эмас.\nПайғамбаримиз соллаллоҳу алайҳи ва саллам "Ўзини эркакка ўхшатган аёлларга ва ўзини аёлга ўхшатган эркакларга лаънат бўлсин”, деганлар.\nМуслима қизлар бегона одамларнинг олдида тақинчоқларини кўрсатиб юрмайдилар.\nБаъзи ҳижобларга кўп гуллар тикилган, ялтироқ нарсалар тақилган бўлади. Бунақа ҳижоб ҳаммани ўзига қаратиб қўяди. Яна ҳижоб қип-қизил, сап-сариқ ёки гулли матодан тикилган бўлса ҳам бошқалардан ажралиб қолади.\n3) Ҳамма учун. Қизлару ўғил болаларнинг кийимлари баданга ёпишиб турадиган тор бўлиши тўғри эмас. Тор кийим ахлоққа хилоф саналади ва соғликка зиён келтиради. Танада қоннинг айланишига халақит беради.\nТанани кўрсатиб турадиган юпқа кийим кийиш ҳам гуноҳ. Юпқа кийимлар инсоннинг авратини яшира олмайди. Хулққа салбий таъсир кўрсатади.\nАқлли болаларга бачкана кийимлардан сақланиш тавсия қилинади. Масалан, жонли нарсаларнинг сурати бор, ёмон сўзлар ёзилган кийимлар мусулмонлар кийими эмас.\nИсломдаги инсон ўзга диндагиларга хос бўлган кийимларни киймайди. Бошқа диндагилар киядиган шляпа, хоч шакли тушурилган кийимлар шулар жумласидан.\nАбдуллоҳ ибн Амрдан ривоят. Расулуллоҳ соллаллоҳу алайҳи ва саллам дедилар: "Кимки ўзини бирор қавмга ўхшатса, бас у ўшалардандир”. Абу Довуд ривояти.\nКийиш мумкин бўлмаган кийимлар рўйхати:\nБаданга ёпишиб турадиган тор кийим;\nТерини кўрсатиб турадиган юпқа кийим;\nЖонли нарсаларнинг расми бор кийим;\nЁмон сўзлар ёзилган кийим;\nҲаммани ўзига қаратадиган ғайри оддий кийим;\nБошқа диннинг рамзи тушурилган кийим;\nҲаром йўл, масалан, ўғирлик билан топилган кийим;\nҚиз болани ўғил болага ўхшатиб қўядиган кийим;\nЎғил болани қизларга ўхшатиб қўядиган кийим;\nЎғил болалар учун ипак кийим.\nКийимларни тоза сақлаш\nТоза кийим - покиза табиат;\nКўйлак ва ички кийимлар;\n1. Тоза кийим - покиза табиат\nЭгнингиздаги кийимингизни доимо тоза тутишга ҳаракат қилинг. Шунда сизни кўрган одам: "Бу боланинг табиати покиза экан”, деб ўйлайди. Кийим янги бўлиши шарт эмас, аммо тоза бўлиши зарур.\nКир-чир кийимда юрган болани кўрган одам нима дейиши мумкин? "Э, бу боланинг кўнгли ҳам тоза бўлмаса керак”, дейди. Сўнг ундан узоқ бўлишни истаб қолади. Чунки кийимга аҳамият бермаслик одам табиатининг тоза эмаслигини кўрсатади.\nАқлли бола тез-тез ювиниб, озода бўлиб юради. Унинг бадани тоза бўлгандан кейин кийимларнинг ҳам тозасини кияди.\nАгар бадан тоза бўлсаю кийимлар кир бўлса, нима бўлади? Кийимдаги кирлар баданга ўтади. Шундан кейин ювинганнинг ҳам фойдаси қолмайди.\nКийимлар тез-тез ювилиши ва дазмолланиши керак. Каттароқ болалар кийимларини ўзлари ювишга ўрганадилар. Кичкина болалар эса кийимларини оналарига ёки опаларига ювдириб оладилар.\n2. Устки кийимлар\nПальто, куртка, чопон, костюм ёки шимга ўхшаш кийимлар устки кийимлардир. Уларни эҳтиёт қилиб кийиш лозим. Кўчада юрганда кийимни нопок нарсалар тегишдан сақлаш керак.\nКўчадан келганда уйга киришдан аввал устки кийимларга бир қараб олиш керак. Агар чанг ўтирган бўлса, қоқиб тозаланади. Агар қиш фасли бўлса, кийимга ёпишиб қолган қорлар тушириб юборилади. Шундан кейин уйга кирилади. Уйга киргач, қалинроқ кийимларни эшик олдида ечилади, сўнг ўз ўрнига қўйилади. Дуч келган томонга улоқтирилмайди. Шунда улар тоза сақланади.\nБаъзи болалар кўчада тоза кийим билан ифлос жойга ўтириб оладилар. Ҳеч иккиланмай ерга думалайдилар. Бунақада кийим кир бўлиб кетади ва тез йиртилади.\n3. Кўйлак ва ички кийимлар\nКўйлак уйда ҳам, кўчада ҳам кийиб юриладиган доимий кийимлардан. Шунинг учун у тез кир бўлади. Кўйлакнинг энг кўп кир бўладиган ери ёқаси ва енги. Демак, кўйлакнинг ёқаси ва енгини тез-тез текшириб туриш керак. Кир бўлган бўлса, ювдириш ва дазмоллатиш лозим.\nБолалар овқат еётганда эҳтиёт бўлсинлар. Бир хил бола овқатни худди биров еб қўядигандек шошиб ейди. Кўйлакларига тўкиб, оқизиб юборади. Яна баъзи бола овқатни еб, қўлини кийимга артади. Бунақада кийим доғ бўлиб қолади ва ювса ҳам кетмайди.\nИчки кийимлар. Ички кийимлар (майка, ички иштон) одамнинг баданига бевосита тегиб туради. Шунинг учун уларнинг тоза бўлиши жуда муҳим. Ички кийим бошқаларга кўринмайди. Ҳар бир бола ўзининг ички кийимларини текшириб туриши керак. Сал кир бўлган бўлса, алмаштириш лозим.\nБолалар айниқса ҳожат ушатганда эҳтиёт бўлишлари зарур. Ёзилаётганда кийимга нажосат (сийдик, ахлат) тегадиган бўлса, албатта ювиш шарт. Бўлмаса, кийим нопок бўлиб қолади. Нопок кийимда ўқилган намоз қабул бўлмайди.\nАгар ички кийимга эътибор берилмаса, у ҳидланишга бошлайди. Касаллик пайдо бўлишига сабаб бўлади.\n4. Оёқ қийимлари\nТуфли, этик, шиппак, сандал каби оёқ кийимлари кўчада ва ҳовлида ҳар хил ерларни босиб юради. Уларга чанг, лой ёки нажосат илашиб қолиши мумкин. Тарбияли бола йўлда юрганда нопок ерларни босмайди. Мабодо оёғига бирор ифлос нарса тегиб кетса, дарров тозалайди. Кўчадан қайтганда уйга киришдан аввал оёқ кийимларига бир қараб олади. Агар ифлос нарсаларга кўзи тушса, оёғини ерга ишқалаб тозалайди. Ёки бирор чўп билан нажосатни кетказади.\nОдобсиз бола лой, кир оёқ кийими билан уйига кириб кетаверади ва уйни ифлос қилиб қўяди.\nПайпоқ. Пайпоқ доимо ерга яқин юради. Шунинг учун у ҳам тез кир бўлади. Бундан ташқари баъзан инсоннинг оёғи пайпоқ ичида терлайди. Оёқдан чиққан тер ва ҳид пайпоққа ўтади. Кейин атрофга сассиқ ҳид тарқала бошлайди. Шунинг учун оёқни ҳам, пайпоқни ҳам бот-бот ювиб туриш керак.\nУйдан ташқарида бўлганда баъзида қўлни ёки оғиз-бурунни ювишга тўғри келиб қолади. Ўша пайтда ювилган аъзоларни артиш учун дастрўмол ёки бир марталик салфетка ишлатилади.\nДастрўмол инсоннинг чўнтагида юрадиган нарса. У ювилган ва тахланган ҳолатда бўлиши керак.\nАйтайлик, сиз автобусда кетаяпсиз. Ёки кўпчилик билан гаплашиб ўтирибсиз. Кутилмаганда аксириб қолдингиз. Нима қиласиз?\n- Бунақа пайтда бурунни дастрўмол ёки салфетка билан тўсилади, кейин унга артилади. Баъзи ерларда аксирганда ва йўталганда оғиз ва бурунни енг билан тўсиш одат бўлган.\nБаъзи болалар дастрўмол тутишни эсдан чиқариб қўйишган. Дастрўмолни кўрмаганларига анча бўлиб кетган. Бир марталик қоғозни ҳам билишмайди. Бу яхши эмас.\nТарбияли бола ҳар сафар кўчага чиқиб кетишдан аввал дастрўмолни бир текширади. Ё эса чўнтагига бир марта ишлатиладиган салфеткадан бир неча дона солиб олади.\nНарсаларни тоза тутиш\nСочиқ, тиш чўтка, кўрпа-ёстиқлар\nАппаратлар ва ўйинчоқлар\n1. Буюмлар тозалиги\nБиз ҳар бир инсон 5 хил нарсани тоза тутиши шарт эканини биламиз. Шуларнинг 3чиси шахсий буюмлар эди.\nШахсий буюмлар деганда уй ичидаги ҳамма нарса тушунилади. Уйдаги нарсалар ё сизники ё ота-онангизники ёки акангиз ё укангизники.\nЎқувчининг шахсий буюмларига қараб, унинг қандай бола эканини билиш мумкин. Агар нарсалари озода бўлса, демак у ақлли ва тарбияли бола бўлади. Агар нарсалари кир-чир ва бетартиб бўлса, бу унинг унча ҳам ақлли бола эмаслигини кўрсатади.\nНарсаларни тоза тутиш учун зарур бўлган биринчи шарт – тартиб. Тартиб ҳар бир нарсани ўз жойига қўйишдир. Нарсалар турли ерларда сочилиб ёки қалашиб ётиши керак эмас. Балки ҳар битта буюм ўзига муносиб ерда туриши лозим. Ҳар бир нарса ўзининг шериклари билан бирга қўйилиши керак.\nБуюмларни вақтида тозалаб турилади. Акс ҳолда уларга чанг ва кирлар ёпишиб олади. Кирлардан микроблар пайдо бўлади. Микроблардан касаллик келиб чиқади.\nАгар буюмлар тоза тутилса, эгасига кўп хизмат қилади. Шу сабабли одамнинг пули ҳам тежалади.\nДемак, буюмларни тоза тутишда учта фойда бор экан: уйнинг тартибли бўлиши, касалликдан сақланиш, пулнинг тежалиши.\nКитоб инсон учун улуғ неъматдир. Китоб туфайли биз ҳақиқатни тушунамиз. Тўғри йўлдан борамиз. Шунинг учун китобларни авайлашимиз, тоза тутишимиз зарур.\nКитобга ёзиш, чизиш, унинг варақларини буклаш ёки йиртиш ҳеч-ҳеч мумкин эмас. Китобни кир қилиб юбориш ҳам ёмон иш. Китоблар уйда алоҳида токчада ёки шкафда туриши керак. Китобни ўқиб бўлгач, яна жойига қўйиб қўйилади. Китобларни ва улар турадиган токчаларни тез-тез артиб, чангдан тозалаб турилади.\nКитоблар ичида энг улуғи – Қуръони карим. Ундан кейин ҳадиси шарифлар туради. Қуръон бошқа китоблар билан бирга қўйилса, ҳамма китобларнинг устида туриши лозим. Ёш болалар Қуръонни ўқийман, деб кир қилиб юборишлари мумкин эмас. Кимки Қуръондан кичкина сураларни ўқиётган бўлса, "Жузъи амма” ёки "Жузъи таборак”дан ўқиши керак. Акс ҳолда Қуръонни эскитиб юборади.\n3. Ўқув қуроллари\n1. Дафтарлар. Ақлли боланинг дафтарлари тоза бўлади.\nАгар дафтарга сиёҳ билан хато ёзиб қўйса, нима қилиш керак? Унинг устидан бир чизиқ тортилади – бўлди. Ақли унча кирмаган бола эса хатони тирноғи билан ўчиришга уринади. Бунақада дафтар хунук бўлиб кетади.\nЁзиш учун чиқарилган дафтарга расм солинмайди. Расм дафтари алоҳида бўлади.\n2. Қалам – қадри баланд неъмат. Аллоҳ ҳам энг биринчи Арш билан Қаламни яратган. Қаламни ўйнаш, синдириш ва кир қилиш мумкин эмас. Одобсиз болалар қаламни найза қилиб отади. Оғзига солиб сўради. Натижада қалам тез йўқ бўлиб кетади. Бу – неъматни исроф қилиш. Исроф қилиш эса гуноҳ.\n3. Сумка-портфеллар. Китоб ва дафтар солинадиган сумкалар ҳам тоза бўлсин. Сумкага овқат солиш мумкин эмас. Унга кийим ёки ўйинчоқлар ҳам солинмайди. Бу нарсаларнинг сумкаси алоҳида бўлади. Аммо мактабга кетаётганда сумкага мева солиш мумкин. Бунда мевани аввал коғозга ўралади ёки махсус идишга солинади. Кейин сумкага солинади.\nСумкани чанг ерларга қўйилмайди. Баъзи болалар мактабдан қайтаётганда сумкасини кир ерларга қўяди ва ўйинга берилиб кетади. Ёки уйининг олдига келганда сумкани ичкарига олиб кирмасдан кўча эшик ёнига қўяди. Кейин ўйнайверади. Бу ёмон одат.\n4. Сочиқ, тиш чўтка ва кўрпа-ёстиқлар\nСочиқ, тиш чўтка. Ҳар бир боланинг сочиқ ва тиш чўткаси алоҳида бўлади. Бу нарсаларни ҳаммомнинг ичида тайинли ерга қўйилади. Яхши бола юз-қўлларини ва тишларини ҳар куни бир неча бор ювади. Тиш чўткани ишлатиб бўлиб, яна ювиб қўйиш керак. Сочиқни ҳам тез-тез ювиш лозим. Бўлмаса у ҳидланиб кетади.\nКўрпа-ёстиқ, чойшаб. Инсон ётганда унинг юзи кўрпа-ёстиқ ва чойшабларга тегиб туради. Чойшабни ва ёстиқ жилдларини ўз вақтида ювиб турилади. Агар улар покиза бўлса, нафас олганда ҳаво ичга тоза ҳолда киради.\nКитоб ва ўйинчоқларни кўрпа ёстиқ ва чойшаблар орасига қўйиш мумкин эмас. Кийимлар ҳам улардан алоҳида туриши керак.\nТарбияли бола уйқудан тургандан кейин ўрин-кўрпаларини йиғиштиради. Уларни чиройли қилиб тахлаб қўяди.\nКаравот, стол-стуллар. Ҳар бир бола ўзи ётадиган каравотни чанглардан артиб туришни одат қилиши керак.\nКўпгина болаларга уйда дарс қилишлари учун алоҳида стол-стуллар ажратиб берилган. Яхши болалар ўз стол-стулларини артиб турадилар, уларга чизмайдилар. Столнинг устини доимо тартибли тутадилар. Унинг устига чиқиб ўйнамайдилар. Дарс тайёрлайдиган столда овқат емайдилар.\n5. Аппаратлар ва ўйинчоқлар\nКомпьютер, диск, магнитофон, плеер, телефонлар. Баъзи болаларнинг оталари "Болам тезроқ ва кўпроқ илмли бўлсин” деб қиммат аппаратларни олиб беришади. Бундай аппаратлар нозик бўлади. Эҳтиёт қилмаса, тез бузулиб қолиши мумкин. Шунинг учун уларни қадрлаш керак.\nКомпьютер каби техника асбобларни ишлатиб бўлгач, албатта токдан ўчирилади. Шунда улар ҳам дам олади. Эртасига ёққанда яхши ишлайди.\nАппаратларни тез-тез артиб туриш керак. Артганда спирт ёки махсус модда ишлатилади. Шунда уларга чанг тушмайди. Аппаратда чанглар йиғилиб қолса, у бузулиб қолиши мумкин.\nЎйинчоқлар. Бошланғич синфда ўқиётган баъзи болаларнинг ўйинчоқлари ҳам бўлади. Уйда ўйинчоқлар қўйиладиган алоҳида жой бўлиши керак. Баъзи болалар ўйинчоқларини кийимлари ичига қўядилар. Ёки китоб-дафтарлар ичига аралаштириб юборадилар. Бунақада ўйинчоқлар кир бўлиб кетади ёки синади. Китоб дафтарлар ҳам йиртилиб кетади.\nЎйинчоқларни ҳам тез-тез артиб туриш керак. Уларни отиш, синдириш мумкин эмас. Дарс пайтида ўйинчоқ ўйнаш ҳам тўғри бўлмайди.\nУй ва хоналарни озода сақлаш\nРоҳат, ибодат ва тарбия маскани;\nМеҳмонхона ва намозхона;\nЁтоқхона ва дарсхона;\nОшхона ва омбор;\nҲовли, йўлак, ҳаммом.\n1. Роҳат, ибодат ва тарбия маскани\nБиз 4 - дарсда ҳар бир инсон 5та нарсани тоза сақлаши кераклигини билиб олганмиз. Шуларнинг 4-си уй ва хоналар эди.\nБолалар ҳар куни мактабга борадилар. Катталар ишга кетадилар. Мактаб ва ишдан бўшагандан кейин ҳамма уйга қайтади.\nБолалар кўчада ўйнаб чарчасалар ҳам уйларига кириб кетадилар. Ҳамма одам ўз уйини жуда яхши кўради. Чунки катта одам ҳам, кичкина бола ҳам бошқа ердан кўра ўз уйида эркинроқ бўлади.\nУй - роҳат маскани. Одам уйда бўлганда дам олади. Ухлаб, ҳордиқ чиқаради. Эртанги кун учун куч-қувват тўплайди. Уйда инсоннинг чарчоқлари ёзилади.\nАллоҳ таоло ҳам Қуръонда бизнинг уйларимизни мақтаган:\nوَاللّهُ جَعَلَ لَكُم مِّن بُيُوتِكُمْ سَكَنًا (النحل-80)\n"Аллоҳ сизларга уйларингизни осойшиталик маскани қилиб берди”.(Наҳл-80).\nУй - ибодат маскани. Инсон ўз уйида Раббисига бемалол ибодат қилади. Истаганча намоз ўқийди, Қуръон тиловат қилади. Узун-узун дуолар қилади. Илмини оширади.\nУй - тарбия маскани. Ота-оналар уйда ўз болаларига чиройли тарбия берадилар. Исломни тушунтирадилар. Одоб ва ахлоқни ўргатадилар. Болалар ҳам уйда дарс тайёрлайдилар, китоб ўқийдилар. Уй ишларида катталарга қарашадилар.\nШундай қилиб, инсон умрининг кўп қисми уйда ўтади. Уй - бебаҳо неъмат. Бундай неъматни озода сақлаш лозим. Ақлли ва иймонли одамлар уй ва хоналарини тоза тутадилар. Озода бўлган уйдаги ҳаёт баракали ўтади. Покиза уйга ҳар куни фаришталар келишади. Улар бундай уй эгалари учун дуолар қилишади.\n«Одамлардан (мутакаббирлик билан) юзингни ўгирмагин ва ерда кибру-хаво билан юрмагин. Чунки Аллох барча кибру-хаволи, мактанчок кимсаларни...\nМусулмон боланинг китобчаси Эътикод, тарих, ибрат, одоб\nБолажонларнинг исломий кутубхонаси хали анча кашшок. Кўлингиздаги китобча шу муаммони хал килиш йўлидаги кичик бир кадамдир. Китобчада...


Сурияда коалиция ИД назоратидаги Раққанинг бир туманини озод қилди\n07 август 2020, Тошкент вақти: 08:51\nАҚШ кўмагида Суриядаги Араб-курд гуруҳлари коалицияси "Ислом давлати" (ИД) экстремист гуруҳи назорати остида бўлган Раққа шаҳрининг яна бир туманини эгаллади.\nКурд қуролли гуруҳларига қўшилган Сурия демократик кучлари (СДК) тарқатган хабарга кўра, ИД ўзининг Суриядаги пойтахти, деб ҳисоблаган Раққанинг ал-Романия тумани икки кунлик жангдан сўнг 11 июн куни озод қилинган.\nБу жангларда эксремист гуруҳнинг 12 жангариси ўлдирилгани хабар қилинди. Британиядаги суриялик инсон ҳуқуқлари фаоллари бу хабарни тасдиқлади.\nКоалиция кучлари 6 июн куни АҚШ ҳаво кучларининг ёрдами билан Раққага кенг кўламли ҳужумни бошлаган. Коалиция расмийлари 2014 йилдан буён ИД жангарилари қўлида қолаётган шаҳарда 4 минг жангари борлигини тахмин қилмоқда.


Бош прокуратурада танқидий руҳда ўтаётган йиғилишда транспорт соҳасида коррупциявий ҳуқуқбузарликларнинг сабаб ва шарт-шароитлари бартараф этилмаганлиги кўрсатиб ўтилди.\n7 ноябрь куни ташкил этилган коррупция масалаларига оид идоралараро йиғилишда сўнгги икки йилда Транспорт вазирлиги ва соҳадаги корхоналар ходимларидан 57 нафари коррупциявий жиноятларга қўл ургани маълум қилинди. Шунингдек, қишлоқ хўжалиги соҳасига дахлдор вазирлик ва идораларнинг 391 нафар ходимлари турли кўринишдаги жиноятларни содир этгани маълум қилинди.\nБош прокурор Ниғматилла Йўлдошевнинг ахборотига мувофиқ, тизимда йўл қурилиши учун ажратилган бюджет маблағларини талон-торож қилиш, йўловчи ва юк ташиш хизматидан тушган пулларни ўзлаштириш билан боғлиқ жиноятлар содир этилмоқда.\n«Каттақўрғон туман йўллардан фойдаланиш» корхонаси директори Р. бош ҳисобчи Ш. ҳамда муқаддам шу корхонада содир этган қатор жиноятлари учун судланиб, корхонада фаолиятини яна давом эттириб келаётган жиноий шериклари билан тил бириктириб, умуман таъмир кўрмаган 20 та йўлни таъмирдан чиқарганликлари ҳақида қалбаки ҳужжатларни тузиб, 2,4 миллиард сўм бюджет маблағларини ўмарган», — деди Йўлдошев.\nЙиғилишда қишлоқ хўжалиги соҳасидаги вазирлик ва идораларда ҳанузгача турли қонун бузилишлар, суиистеъмолчиликларга барҳам берилмаётганлиги ҳам танқид остига олинди.\n«Янгийўл тумани қишлоқ хўжалиги бўлими бошлиғи Ю. «Валиев Инвест барака» фермер хўжалиги раҳбари В. билан тил бириктириб, фермер хўжалигининг 30 сотих ер майдонини сохта кадастр ҳужжатларини расмийлаштириш орқали 38.400 долларга сотиб юборган. Қишлоқ хўжалиги соҳасининг ривожи, аввало, ер майдонларидан оқилона ва самарали фойдаланиш билан чамбарчас боғлиқ.\nАйрим раҳбарлар томонидан ерлардан хўжасизларча ва ноқонуний фойдаланиш ҳолатларига йўл қўйилаётганлиги таъкидланди. Хусусан, ер майдонларини хатловдан ўтказиш жараёнида республика бўйича 967 та ҳолатда 34 минг 822 гектар ер майдони қонунга зид ажратиб берилган. Ер ажратиш ва ундан фойдаланишда коррупция, таниш-билишчилик, ошна-оғайнигарчилик ҳолатлари мавжудлиги қайд этилди», — дея маълумот берди бош прокурор.\nТаъкидланишича, Бухоро вилоятида қисқа муддатда ўтказилган ўрганишларда 21 минг 493 гектар ерни ноқонуний муомалага қаратиш билан боғлиқ қонунга зид қарорлар қабул қилинган. Мисол учун, Жондор туман ҳокими 2020 йил 16 майдаги қарори билан ўринбосарининг яқин қариндошига 100 гектар ер майдонини чорвачилик йўналишида, гарчи етарли чорваси бўлмасада, ноқонуний ажратиб берган.\nЕр ажратиш жараёнларида коррупциявий жиноятлари учун сўнгги икки йилда ҳокимликларнинг 22 нафар масъул ходимлари жавобгарликка тортилган. Хусусан, Арнасой туман ҳокимининг ўринбосари С. «Оққуш ҳалол парранда» жамияти раҳбари Ж.га 10 гектар ер ажратиб бериш эвазига 13 минг доллар талаб қилиб, 2 минг доллар олганида қўлга тушган.\n«Шу каби, ер ажратиб бериш эвазига Юнусобод туман ҳокими ўринбосари З,5 минг, Бувайда туман ҳокими ўринбосари Д. 20 минг, Мирзо Улуғбек туман ҳокимлиги уй-жой ширкатлари уюшмаси раиси А. 35 минг доллар олганлиги учун қонун олдида жавоб берди», — деди Йўлдошев.\n«Сурхондарё вилоят ҳокимлиги бўлими бошлиғи И. Шўрчи туман ҳокимлиги бош мутахассиси Т. орқали тадбиркор Б.дан 1 миллиард сўм имтиёзли кредит олишида ёрдам берганлиги учун 2 минг долларни талаб қилиб олган. Бўш биноларни тадбиркорликка жалб қилиш борасида ҳам турли қонун бузилишларга йўл қўйилмоқда.\nМисол учун, Андижон вилоят ҳокимлиги мутахассиси Қ. муқаддам судланган А. ва М. билан тил бириктириб, сохта ҳужжатлар билан Шаҳрихон туман Силга қарши курашиш диспансери биносини «ноль» харид қийматида қўлга киритган. Кейинчалик бинода ҳеч қандай тадбиркорликни йўлга қўймасдан, бинони бузиб, қурилиш материалларини 760 миллион сўмга сотиб юборган», — деди бош прокурор.\nАйни пайтда бош прокурорнинг нутқи давом этмоқда.


8-март | Kattakurgon.uz\nКАТТАҚЎРҒОН ШАҲАР ҲОКИМИ М.К.ХАШИМОВНИНГ\nБиз бугун Яратганнинг мўъжизаси бўлмиш аёл сиймоси олдида, меҳрибон оналаримиз қаршисида бош эгиб таъзим бажо келтирамиз, опа-сингилларимизга самимий тилаклар билдирамиз.\nБу дунёда ширин ва аҳил, бахтли ҳаёт учун пойдевор яратиб, оилани мустаҳкам оила қиладиган, биз учун севги муҳаббат, вафо ва садоқат тимсоли бўлиб келаётган сиз, гўзал ва бетакрор, садоқатли аёлларга яна бир карра ҳурмат ва эҳтиромимизни баён этамиз.\nЭътибор беринг, ўзининг беқиёс меҳр ва фидойилиги, сабр-қаноати ва чидамлилиги билан хонадонларимизда, бутун жамиятимизда тинчлик-ҳотиржамлик, тотувлик ва ҳамжиҳатлик муҳитини сақлаб, ҳаётимизга файз-тароват бағишлайдиган, тунлари бедор бўлиб, болаларимизни баркамол инсонлар, Ватанимизнинг мард ва жасур ҳимоячилари этиб вояга етказаётганлар ким? Улар меҳрибон ва оқила аёлларимиз эмасми? Бугун биз каттақўрғонликлар шаҳримизда қўлга киритилаётган барча ютуқ ва муваффақиятларда хотин-қизларимизнинг ҳам беқиёс ҳиссалари борлигини алоҳида таъкидлаймиз. Шаҳримиз аҳоли сонининг 50 фоизини хотин-қизлар ташкил қилади. Ушбу хотин-қизлар орасида 178 нафар ишбилармон аёллар, 67 нафар якка тартибдаги тадбиркорлар фаолият юритишмоқда. Корхона, ташкилот, муассасаларимизга 43 нафар билимли, зиёли, тажрибали аёлларимиз раҳбарлик қилишаётир. 10 нафар депутат аёлларимиз эса мудом эл орасида. Шаҳар хотин-қизлар қўмитаси, “Оила” маркази фаоллари маҳаллаларда, корхона ва муассасаларда, билим масканларида оилани мустаҳкамлаш, фарзандлар тарбияси, оналик ва болалик муҳофазаси мавзуларида учрашувлар, фойдали мулоқотлар ўтказишмоқда.\nМуҳтарам Президентимиз Шавкат Мирзиёев томонидан 2018 йил 2 февралда “Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида” Фармон қабул қилинган эди. Фармонда жамият ва давлат ҳаётида фаоллик ҳамда ташаббускорлик кўрсатган, ўзининг самарали меҳнати билан оиланинг шаклланиши ва мустаҳкамланишига муносиб ҳисса қўшган хотин-қизлар учун “Мўътабар аёл” кўкрак нишони таъсис этилди. Комил ишонч билан эътироф этмоқчиманки, бизнинг шаҳримизда ҳам бу нуфузли нишонга лойиқ хотин-қизлар кўпчиликни ташкил этади.\nАзиз ва қадрли опа-сингилларим! Бамисоли баҳор элчиси бўлиб келаётган, ўзингиздек гўзал ва дилбар бугунги қутлуғ айёмда барчангизга сиҳат-саломатлик, оилавий бахт ва омад, хонадонларингизга файзу барака тилайман! Доимо оилангиз ва фарзандларингиз, эл-юртимиз ардоғида бўлинг, умрингиз узоқ, иқболингиз зиёда бўлсин!


Эрдўған сайлов участкасига бориб овоз берди\n18:16 / 16.04.2017\nТуркиянинг амалдаги президенти Ражаб Тойиб Эрдўған мамлакат конституциясига ўзгартиришлар киритиш бўйича референдумда овоз берди. У Истанбулдаги сайлов участкасида бўлган.\n«Бизда аввал кўп марта референдум ўтказилган, аммо буниси — алоҳида. У мамлакат раҳбариятида ўзгаришлар амалга оширишга қаратилган. Туркия етарлича ривожланган, аммо энди унга янгича импульс керак. Умид қиламанки, халқ буни амалга оширишни ёқлаб овоз беради», — деган Эрдўған.\nШу вақтга қадар туркиялик кўплаб таниқли сиёсатчилар овоз бериш жараёнида иштирок этишди. Жумладан, мамлакат бош вазири Биноли Йилдирим Измирдаги сайлов участкасида бўлган. У референдумда «ҳа» ёки «йўқ» деганига аниқлик киритмаган. Аввалроқ у референдумнинг ҳар қандай натижасига тайёрлигини билдириб ўтганди.\nБугун Туркия фуқаролари мамлакат конституциясига 18та ўзгартириш киритиш бўйича лойиҳага муносабатини билдирмоқда. Ислоҳотлар пакетидаги асосий жиҳат — бошқарувнинг президентлик шаклига ўтиши бўйичадир.


28 декабрь, соат 21:00\n' Ўзбекистон - Ироқ - 0:0.\n88' Ҳайдаровнинг олис масофадан йўллаган кучли зарбасини дарвозабон Ҳассан қийинчилик билан қайтарди. Бурчак зарбаси\n87' Ўнг қанотда Муҳаммадиевдан узатмани қабул қилган Турсунов жарима майдончасига кирди, аммо ҳимоячига тўпни олдириб қўйди\n86' Айни дақиқаларда тўп назорати бизда. Ҳайдаров Алимовни олдинга бошлади. Ироқлик футболчи тўпни томонга тепиб юборди\n85' Шуҳрат Муҳаммадиев ҳали майдонга қайтмади, жарохати жиддий шекилли. Бизда футболчи алмаштириш учун имконият қолмаган\n85' Ироқ бурчак тўпини ўйинга киритди. 17-рақамли футболчи бош билан зарба берди. Тўп дарвоза устидан ўтиб кетди\n83' Жамшид майдонга тушганидан кейин ўйинимизда бироз жонланиш кузатилди.\n82' Шуҳрат Муҳаммадиев тўқнашувда жароҳат олди\n82' Айни дақиқаларда ўйиннинг биринчи бўлими "Спорт" канали орқали намойиш этилмоқда\n81' Санжар Турсунов чап қанотдан жарима майдончасига яқинлашиб, зарба берди. Зарба аниқ бўлди, дарвозабон тўпни эгаллаб олди\n80' Ўзбекистонда сўнгги олтинчи ўзгариш: Воҳид Шодиев ўрнига Навруз Алимов туширилди\n79' Самих Сайид огоҳлантириш олди. У Турсуновга нисбатан қўпол ўйнади\n79' Осиё кубоги бошланишига 10 кун вақт қолганида бу даражада нурсиз ўйнаётганимиз, юмшоқ қилиб айтганда, яхши эмас. Ироқнинг оддий прессингига дош бера олмаяпмиз\n77' Ироқ бурчак тўпини ўйинга киритди. Хавфни бартараф этдик\n76' Ўзбекистонда яна икки ўзгариш: Кападзе ва Денисов майдонни тарк этишди. Уларнинг ўрнига Жамшид Искандеров ва Фаррух Сайфиев туширилди\n76' Иккинчи бўлимда ўйинимиз мутлақо қовушмаяпти. Хатолар кўп, комбинациялар ўхшамаяпти\n75' Ироқлик футболчи офсайдда қолди. Офсайдар бўйича ҳисоб - 4:0. Ироқ фойдасига\n74' Устунлик ироқликлар томонида. Улар биринчи ўйиндаги мағлубият учун алам олишни ният қилишгани кўриниб турибди\n72' Ироқликлар ўнг қанотдан тўпни жарима майдончамизга узатишди. Азиз Ҳайдаров тўпни майдон ташқарисига чиқариб юборди. Бурчак тўпи\n70' Ўнг қанотда белгиланган жарима тўпи жарима майдончамизга етказилди. Тўпни қайтардик\n69' Исмоилов оддий вазиятда тўпни олдириб қўйди, ироқлик ҳужумчи яккама-якка вазият чиқиб кетаётганида Анзур уни чалишга мажбур бўлди. Сариқ карточка.\n66' Ироқда ўзгариш: Юнус Маҳмуд майдонни тарк этди. Унинг ўрнига 25-рақамли ҳужумчи туширилди\n65' Ироқда хавфли хужум, 15-рақамли Дурғом Исмоил жарима майдончамизга ёриб кирди, бироқ тўпни майдон ташқарисига чиқариб юборди\n62' Виталий Денисов жароҳат олди. Рақиб унинг қўлини босиб олди. Ҳимоячимиз майдонга қайтди\n60' Ўзбекистонда бирданига 3та ўзгариш бўлди. Одил Аҳмедов — Лутфулла Тўраев, Сервер Жепаров — Санжар Турсунов ва Шавкат Муллажонов — Егор Кримец.\n59' Азиз Ҳайдаров сариқ карточка олди.\n58' Аҳмад Ёсиннинг хавфли зарбасини ҳимоячиларимиз тўсиб қолишди\n56' Қосимов футболчи алмаштиришга чоғланмоқда\n55' Тўрт-беш дақиқадан бери тўп биз томонда бўлмоқда. Ироқ бутун жамоа бўлиб ҳисобланмоқда\n53' Сервер бурчак тўпини ўйинга киритди. Хавфли вазият юзага келмади\n52' Одил Аҳмедоооов! Жепаров Одилни яккама-якка вазиятга чиқарди. Ўткир бурчакдан йўллаган зарбани дарвозабон оёғи билан қайтаришга улгурди!\n52' Бош мураббийимиз шогирдларини олдинга ўтишга чорламоқда\n50' Ҳозирча хавфли вазиятлар юзага келмади. Хатолар ва майда фоллар кўп. Тўп майдон марказида\n47' Стадионга ҳар иккала терма жамоа мухлислари ташриф буюришган. Ироқ мухлислари кўпроқ\n' Дарвоқе, Сардор Рашидов майдон марказидан бирга-бир вазиятга чиқиб бориб, дарвозани ишғол қила олмаганини таъкидлаб ўтиш лозим\n' Биринчи бўлимнинг 30 дақиқасида Ўзбекистон, қолган 15 дақиқа давомида Ироқ катта устунликка эга бўлди. Танаффус\n' Ҳозирча ўйинда ҳисоб очилмади. Ваҳоланки Жепаров пенальтидан ҳисобни очганди, аммо ҳакам 11 метрли нуқта жарима зарбасини қайтадан тепиш кераклигини кўрсатди. Такрорий зарбани дарвозабон бартараф этди\n45+1' Ироқликлар тўпни жарима майдончасига эмас, орқароққа узатишди. Ҳакам биринчи бўлимни якунлаб берди\n45+1' Жепаров чап қанотдан фол ишлатди\n45' Жарима зарбаси олис устун томон узатилди. Ироқ футболчиси бош билан тўпни орқароқда турган шеригига узатди. Унинг бош билан зарбаси дарвоза юқорисидан ўтиб кетди\n44' Виталий Денисов ўз қанотида рақиб футболчисини чалиб йиқитди ва кейин ўзи уни ўрнидан туришга ёрдам берди\n43' Ироқнинг яна бир хавфли зарбаси! Ўнг қанотдан етказилганидан узатмадан кейин тўп рекошет ҳолатида ўз йўналишини ўзгартирди ва рақиб футболчиси бош билан зарба берди. Тўп дарвоза устидан ўтиб кетди\n42' Уҳҳҳҳҳҳ! Усама Рашид тўпни кўкраги билан қайтариб, жарима майдончасига кириб борди ва 12 метрлардан зарба йўллади. Тўп ҳимоячимизга тегиб, дарвоза устидан ўтиб кетди!\n40' Дастлабки ярим соатда устунлик терма жамоамизда бўлганди, 10 дақиқадан бери ироқлик тўпни назорат қилиб, ҳужумлар ташкил қилишмоқда\n38' БУрчакдан етказилган тўпни жамоамиз бартараф этди\n37' Уҳҳҳҳҳҳҳ! Аҳмад Ёсин 18 метрлардан дарвозамиз томон кучли зарба йўллади. Нестеров муштлари билан тўпни қайтарди!\n35' Юнус Маҳмуд офсайдда қолиб кетди\n34' Темур Кападзе рақибга нисбатан фол ишлатди. Жаримадан йўлланган зарбани ҳимоячиларимиз қайтаришди\n33' Ироқнинг ҳужумидан сўнг Нестеровни тўпга эгаллади. Аммо тўпни майдон маркази томон тепишда хатога йўл қўйди ва майдон ташқарисига тепиб юборди\n32' Ироқликлар жарима майдончамизга кирган Юнус Маҳмуд томон узатма беришди. Анзур подкат услубида узатмани қайтарди\n29' Сардорнинг жарима майдончасига кираётганини кўрган Жепаров юқоридан узатма берди. Дарвозабон чаққонлик қилиб, тўпни эгаллади\n27' Майдон марказида Рашидовга нисбатан қоида бузилди\n25' Тўп бурчакдан етказилганидан кейин ҳимоячи бош билан юқорига урди, Одил Аҳмедов 17 метрдан тўпга зарба берди, дарвоза устуни ёнидан ўтиб кетди\n24' Сардор Рашидов чап қанотдан ўнг оёқда зарба йўллади. Тўп ҳимоячига тегиб, майдонни тарк этди\n23' Муҳаммадиев ўнг қанотдан узатган тўпни дарвозабон эгаллаб олди\n22' Шу ҳолатга эътибор қаратиш лозим: футболчиларимиз пенальти тепилаётганидан муддатидан аввал ичкарига киришлари керак эмас!\n21' Жепаров бу сафар ўзидан чап бурчакка зарба йўллади. Дарвозабон зарбани қайтарди...\n20' ГОООООООООЛ эмас! Сервер Жепаров! Зиданча услубда дарвоза ишғол қилди. Аммо ҳакам голни бекор қилди. Футболчиларимиз ҳали зарба берилмасидан аввал жарима майдончасига кириб келишибди! Қайтадан тепилади\n19' ПЕНАЛЬТИ! Ироқ дарвозасига! Муҳаммадиев ўнг қанотдан 3 нафар ҳимоячи орасидан ўтиб, жарима майдончасига кириб келди, аммо уни чалиб йиқитишди\n18' Жепаров ўнг қанотдан тўпни жарима майдончасига узатди. Ҳимоячи тўпни ён томонга тепиб юборди\n16' Сардор Рашидов чап томондан икки ҳимоячи орасидан ўтиб жарима майдончасига кириб бораётганида ҳимоячилардан бири "подкат" орқали тўпни қайтариб қолди\n16' Шодиев жарима майдончаси ташқарисида туриб ўзига узатилган тўпни ичкарига олиб кирди, аммо тўп ён томонга кетиб қолгани учун дарвозабон эгаллаб олди\n14' Жепаров чап қанотда тўпни жарима майдончаси чизиғи устида турган Шодиевга узатди. Воҳид тўпни эгаллаб, зарба берди. Зарба йўлига ҳимоячи ғов бўлди\n12' Ироқ футболчиси чап қанотдан тўпни жарима майдончамизга узатди. Анзур бош билан қайтарди\n11' Азиз Ҳайдаров терма жамоамиз ҳужумини чап қанотга кўчирди. Кападзе тўпни эгаллаб, бироз олдинроққа ўтаётган Жепаров томон узатди. Сервер тўпга ета олмади\n10' Ироқ бурчак тўпини ўйинга киритди. ҲИмоячимиз бош билан тўпни қайтарди. Жарима майдончасига қайтарилган тўпни Игнат эгаллаб олди\n8' Азиз Ҳайдаров қўполлиги эвазига белгиланган жарима тўпи амалга оширилди. Нестеров тўпни эгаллаб олди\n7' Одил Аҳмедооооввв! 7 метрдан кучли зарба йўллади. Ироқ дарвозабони ажойиб сэйв намойиш қилиб, зарбани қайтарди!\n6' Ироқ бурчак тўпини ўйинга киритди. Ҳимоячиларимиз тўпни қайтаришди\n6' Ўзбекистон кўк, Ироқ оқ рангли футболкаларда ўйнамоқда. Жамоалар сардорлари — Сервер Жепаров ва Юнус Маҳмуд\n5' Ироқ футболчиси офсайдда қолди.\n1' Ўзбекистон ва Ироқ терма жамоалари ўртасидаги ўйин бошланди


БМТ маълумотларига кўра, ҳар йили 1 миллион номдаги илгари мавжуд бўлмаган маҳсулотлар ишлаб чиқариладики, уларнинг 15 мингга яқини потенциал токсикантлар ҳисобланади. Ташқи муҳитга тушувчи барча кимёвий бирикмаларнинг 80 % гача бўлгани эртами-кечми саноат, маиший чиқиндилар ёки сел оқимлари бимлан бирга табиий сувга, тупроққа тушади, кейин эса озуқа хом-ашёлари ва озиқ-овқат маҳсулотларига ўтади. Оқибатда овқатда ва ичимлик сувида бир вақтнинг ўзида ўнлаб, баъзан эса юзлаб турдаги инсон саломатлигига салбий таъсир кўрсатувчи заҳарли кимёвий моддалар мавжуд бўлади.\nМунтазам ўсувчи ёт юклама ё ўткир заҳарланишни (ксенобиотикларнинг бошланғич тушиши), ёҳуд нисбатан кўпроқ ҳолларда, турли аъзолар ва тизимлардаги ксенобиотикнинг ва/ёки мослаштирувчи-ҳимояловчи механизмларининг декомпенсацияси натижасида умумий резистентлиги пасайиши оқибатидаги специфик троплигига мос равишда сурункали дисфункцияларини юзага келтиради. Гомеостаз дисбаланси, шунингдек, нейрогуморал ва генетик регуляция ўзгарганида сенсибилизация (антиген юклама) ва ирсий ахборот бузилиши (кимёвий ва радиацион мутагенез) туфайли оғирлашиши мумкин.\nАҳамиятли, устувор ифлослантирувчиларнинг уларни озиқ-овқатларда чеклаш учун танланиши мураккаб вазифа бўлиб, токсик агентларнинг аҳоли саломатлигига таъсир этиш имкониятларининг барча хусусиятлари ва ўзига хосликларининг қўшилишини ҳисобга олувчи мезонларга таяниши керак. Қуйидагилар шундай мезонларга киради:\n● атроф-муҳитда токсик моддаларнинг кенг тарқалиши;\n● уларнинг озиқ-овқат маҳсулотларида аҳоли саломатлигида нохуш ўзгаришлар келтириб чиқаришга қодир миқдорда бўлиши;\n● токсик моддаларнинг организмда моддалар айланиб юриши ва тўпланишининг табиий жараёнларига қўшилиш имконияти;\n● токсик агентнинг инсонга зарарли, айниқса, организмдаги қайтариб бўлмас ва узоқ давом этадиган, ирсий ва канцероген самаралар ҳамроҳлик қиладиган ўзгаришлар шаклидаги таъсирининг частотаси ва оғирлиги;\n● озиқ-овқатдаги ва/ёки инсон организмидаги дастлабки моддага нисбатан кучлироқ заҳарлилик ва хавфга эга бўлган маҳсулотлар ҳосил бўлишига олиб келадиган кимёвий модданинг трансформацияланиши;\n● кимёвий таъсирга дучор қилинган аҳоли популяциясининг катталиги (популяциянинг ҳаммаси: профессионал контингентлар; ушбу токсикант таъсирига нисбатан ошиқча сезгирликка эга бўлган аҳоли гуруҳлари).\nАнтропоген келиб чиқишга эга бўлган ёт моддаларни иккита катта: қишлоқ хўжалиги ва озиқ-овқат ишлаб чиқариш жараёнида инсон томонидан мақсадга йўналтирилган ҳолда фойдаланилувчи ва экологик шартланган гуруҳга бўлиш мумкин. Биринчи гуруҳга пестицидлар ва агрокимёвий моддалар, нитратлар, ем қўшимчалари (гормонлар, антибиотиклар), овқат қўшимчалари (бўёқлар, консервантлар, стабилизаторлар ва ҳоказо) киради. Иккинчи гуруҳ оғир металлар ва мишьяк, радионуклидлар, полициклик бирикмалар (бифениллар, ароматик углеводородлар)ни қамраб олади. Юқорида санаб ўтилган ксенобиотикларнинг қарийб ҳаммаси озиқ-овқат маҳсулотларидаги миқдори бўйича гигиеник меъёрлашлар (МЙД,ЧЙК)га эга ва йўл қўйилувчи даражалардан ошиб кетиши кимёвий этиологияга эга бўлган овқат заҳарланишларига олиб келиши мумкин. Ҳозирги вақтда кимёвий табиатга эга бўлган овқат заҳарланишларининг профилактикаси ва тўғри ташҳис қўйилишининг долзарблиги ошиб бормоқда.


Дунёдаги вазият: Оксфорд вакцинасининг муваффақиятли синови ва Трампнинг қуруқ ваъдаси - Jahon xabarlari - Новости - Antiqa.Net\nОксфорд университети ўзи ишлаб чиқаётган ChAdOx1 nCoV-19 вакцинасининг иммун реакцияси чақираётганини хабар қилди. Британия ҳукумати яна бир нечта вакцина вариантлари етказиб берилиши бўйича шартномалар имзолади. Бу вақтда Францияда ниқоб кийиш мажбурий бўлди, Дональд Трамп эса Covid-19 ўз-ўзидан йўқолиб кетишига аввалгидек ишонмоқда.\nЖонс Ҳопкинс университети маълумотларига кўра, пандемия бошлангандан бери 14,5 миллиондан ортиқ одам коронавирусни юқтирган, 611 мингдан ортиқ киши вафот этган.\nОксфорд университети AstraZeneca компанияси билан биргаликда ChAdOx1 номи остида ишлаб чиқаётган вакцинаси ҳеч бўлмаганда қисман самарали эканлиги тўғрисида баёнот берди.\nChAdOx1 nCoV-19 вакцинаси мисли кўрилмаган тезликда ишлаб чиқилмоқда. Унинг асоси шимпанзеларда одатий шамоллашни келтириб чиқарадиган вирусдир. Бу генетик жиҳатдан шундай ўзгартирилганки, организм уни 19-nCoV вируси учун қабул қилади.\n1077 киши иштирок этган клиник тадқиқотлар натижасида вакцина танада коронавирусга антитаналар ишлаб чиқарилишига туртки бўлиши тасдиқланди, дейилади баёнотда.\nИммун тизими нуқтайи назаридан вакцина Covid-19 вирусига ўхшайди, шунинг учун ҳам эмланган одам танаси вакцина таркибидаги вирус хавфсиз бўлганига қарамай антитаналар ишлаб чиқаришни бошлайди.\nБритания ҳукумати ҳозиргача юз миллион дозадаги вакцинага буюртма бериб бўлган. Унга Россиянинг ҳам қизиқиши ортмоқда. Икки кун аввал «Р-фарм» рус компанияси агар ишланма муваффақиятли бўлса, унинг Россия бозори ва бошқа кўплаб давлатларга етказилиб берилиши учун ишлаб чиқаришнинг бир қисмини ўз зиммасига олиши ҳақида эълон қилганди.\nОксфорд вакцинасидан ташқари, ҳукумат умид боғланган яна бошқа турдаги вакциналарнинг 90 миллион дозаси етказиб берилиши учун BioNtech, Pfizer ва Velneva каби компаниялар билан шартнома имзолаган.\nГап икки препарат ҳақида кетмоқда. Вируснинг генетик код парчасидан фойдаланилган вакцинани ишлаб чиқаётган BioNtech ва Pfizer альянси 30 миллион дозага буюртма олган, деактив вирусга асосланган вакцина устида ишлаётган Valneva'га яна 60 миллион доза буюртма берилган.\nБритания ҳукумати турли принциплар асосида ишлайдиган вакциналарга сармоя киритиб муваффақият эҳтимолини оширишга ҳаракат қилмоқда.\n«Истиқболли вариантларнинг кўплиги шуни кўрсатадики, тадқиқотлар мисли кўрилмаган тезликда олиб борилмоқда», деди коронавирусга қарши эмлаш бўйича давлат ишчи гуруҳининг раиси Кейт Бингэм шартномалар имзоланишини шарҳлаш жараёнида. У шунингдек дастурларга жуда катта умид боғламасликка чақирди.\n«Гап шундаки, биз ҳеч қачон вакцинага эришмаслигимиз, ёки эришсак ҳам у шикастланишнинг олдини оладиган бўлмаслиги ва фақат симптомлар кучини пасайтирадиган бўлиб чиқиши мумкин», дея қўшимча қилди у.\nБингэмнинг сўзларига кўра, вакциналардан бири 2020 йил охиригача синовдан ўтказилиши мумкин, аммо бу ҳолатда ҳам британияликларнинг кенг миқёсда эмланишини кейингача кутиш ярамайди Таълим вазири Гэвин Уильямсон душанба куни BBC'га берган интервьюсида илк эмлашлар 2021 йил аввалида бошланиши мумкинлигини айтди.\nФранцияда ниқоб кийиш мажбурий этиб белгиланди\nФранция ҳукумати мамлакатнинг барча фуқароларини ёпиқ биноларда ниқоб кийишга мажбурламоқда.\nЖамоат транспортида ниқоб кийиш зарурлиги аввалдан амалда эди, эндиликда душанба кунидан бошлаб Франция бўйлаб барча жамоат жойларига, масалан, дўконга кириш учун ҳам ниқобда бўлиш талаб этилади. Қоидани бузганларга 135 евро жарима солинади.\nФранция Covid-19'нинг маҳаллий ўчоқларига қарши курашни давом эттирмоқда. Соғлиқни сақлаш вазири Оливье Вераннинг сўзларига кўра, бугунги кунда мамлакатда бундай ўчоқлар сони 500га яқин.\nИюнь ойида Франция президенти Эммануэль Макрон коронавирус устидан «биринчи ғалабани» эълон қилди ва мамлакатдаги фавқулодда ҳолатни бекор қилди.\nМамлакат шимоли-ғарбий ва шарқий вилоятларида вирусни юқтирганлар сони ўсишда давом этмоқда.\nФранция - Европадаги пандемиядан энг кўп зарар кўрган давлатлардан биридир. Пандемия бошлангандан бери у ерда 200 мингта шикастланиш ва 30 мингдан ортиқ ўлим қайд этилган.\nДональд Трамп: коронавирус ўзи йўқолади\nАҚШ президенти Дональд Трамп душанба куни, худди аввал ҳам таъкидлаганидек, коронавирус вақт ўтиши билан йўқолишини таъкидлади.\n«Охир-оқибат, мен ҳақ бўлиб чиқаман. Биласизми, мен у йўқ бўлиб кетишини айтгандим. Ва яна айтаман, вирус йўқолади. Ва мен ҳақ бўлиб чиқаман», - деди Трамп. АҚШ президенти вирус йўқ бўлиб кетиши ҳақида биринчи марта февраль ойида гапириб, Covid-19 апрелгача «мўъжизавий равишда» тугаб битишини айтганди. Бироқ, бу содир бўлмади.\nОлимларнинг фикрига зид бўлган баёнотлари уни обрўсизлантирадими, деган саволга, Трамп «Йўқ, чунки мен ҳақман» деб жавоб берди.\n«Биласизми, нега бу мени обрўсизлантирмайди? Чунки мен, афтидан, ҳаммадан кўп ҳақ бўлиб чиқаман», деди президент АҚШда мактабларни очишга яна бир марта даъват қилаётиб.\nУ мамлакатдаги кунлик шикастланиш ҳолатлари юқорилигича қолаётганига изоҳ бериб, буни тест олиш ҳажми ҳам кўпайгани билан боғлади. У шунингдек, мамлакатнинг бош эпидемиологи Энтони Фаучини танқид қилди.\n«Доктор Фаучи менга ниқоб тақмаслигимни айтди. У Хитойга [сайёҳларнинг кириши ва Хитойдан товарларни олиб келинишига] тақиқ қўймасликни айтди. Доктор Фаучи бир қатор хатоларга йўл қўйди, у озгина ваҳимачи, бунинг даҳшатли жойи йўқ», деди Трамп.\nАҚШда вирусдан зарарланиш ҳолатлари сони ўсишда давом этмоқда. Ўтган ҳафтада кунлик янги шикастланишлар сони 70 мингга етди, сўнгги маълумотларга кўра, АҚШда жами ҳолатлар сони 4 миллионга яқинлашмоқда, 143 мингдан ортиқ киши касаллик қурбонига айланган.


Китоб офтоб – Сурхон тонги\nБош саҳифа / Адабиёт / Китоб офтоб\nИюн 1, 2019\tАдабиёт Изоҳ қолдириш 995 Кўрилди\nҲақиқатдан ҳам китоб туфайли дунёни теран англай бошлаймиз. Унинг ёрдами билан ҳаётда ўз ўрнимизни топамиз. Мактабимизда бу борада турли тадбирлар ўтказилмоқда. Ўқувчиларимиз китобхонлик танловларида фаол иштирок этишаяпти.\nЯқинда ҳомийлар томонидан мактабимиз кутубхонасига китоблар совға қилинди. Собиқ ўқувчимиз, захирадаги зобит Хушбоқ Бобомуродов ўзи ўқиган, йиққан китобларидан анчасини мактабдошларига совға қилди. Ўқувчиларнинг кўпчилиги ҳарбий бўлишга қизиқиши табиий. Ёшлар ҳарбий бўлиш учун фақат жисмоний машқлар эмас, балки кўплаб китобларни ўқиш лозимлигини англаб етишди. Бу ташрифдан жуда хурсанд бўлишди.\nМактабимизнинг яна бир собиқ ўқувчиси, ҳозирги кунда халқ депутатлари вилоят Кенгаши депутати, “Сурхон тонги” ва “Заря Сурхана” газеталари бирлашган таҳририяти бош муҳаррири Райҳон Раҳимованинг мактабимизга ташрифи янада қувончли бўлди. У ўқувчилар билан жуда қизиқарли суҳбат олиб борди. Ёшларнинг яхши инсон бўлиб етишишида китобнинг аҳамияти катта эканлигини ҳаётий мисоллар билан тушунтирди. Воҳадошимиз, ёзувчи Тоғай Мурод асарларининг ёш авлод тарбиясидаги ўрни беқиёс эканлигини айтиб, адиб асарларини кутубхонага совға қилди.\nШунингдек, мактабда ўтказилган китоб ярмаркасида ота-оналар ва ўқитувчилар ҳам мактаб кутубхонаси учун китоблар совға қилишди. Мактаб ўқувчилари бундай туҳфадан миннатдор бўлишди.\nтили ва адабиёт\nОлдинги Оилла – муқаддас қўрғон\nКейинги Намунали ҳудуд барқарорлик тамойили


20.03.2018 14:20 0 1665\nСўнгги тўрт йил давомида Швецияда деярли 4500 нафар муҳожир бола йўқолган. «Lenta.ru» нашрининг хабар беришича, улар бошпана сўровига жавобан депортация ҳақида хабарнома олганидан кейин йўқолмоқда.\nНашр маълумотларига кўра, ҳозир ҳукумат 4492 нафар боланинг қаердалигини билмайди. Бу рақам мамлакатга мустақил равишда ва ота-онаси билан келганларни ҳам ўз ичига олади. Швеция миграция агентлиги маълумотларига қараганда, 2018 йилнинг дастлабки икки ойида 223 та бола йўқолган. 2017 йилнинг шу даврида анча кам – 152 та бола йўқолган эди.\nҲозир Швецияда бундай ҳолатларга тааллуқли ҳеч қандай қонун йўқ, шунинг учун нима қилиш кераклиги маълум эмас. «The Local»нинг маълум қилишича, 2017 йил охирида маҳаллий омбудсман бундай ҳолатлар бўйича бир қатор таклифларни ўз ичига олган маърузасини эълон қилган эди. Хусусан, у йўқолганларни қидириш ва, биринчи навбатда, йўқолиб қолишнинг олдини олиш бўйича тавсиялар берган. Бироқ мазкур таклифларнинг бирортаси ҳам кўриб чиқилмаган ва амалга оширилмаган.\n2015 йилда Европа иттифоқида Иккинчи жаҳон урушидан бери кузатилмаган энг жиддий миграцион инқироз юзага келди. Қуролли тўқнашувлар давом этаётган Яқин Шарқ ва Шимолий Африка мамлакатларидан келган миллиондан ортиқ муҳожир Европадан қўним топди.\nЖамият 27/01, 11:31\nЖамият 31/01, 21:00


Ўсимлик ëғи импортига акциз солиғи жорий қилинди\nЎзбекистонлик савдогарлар Россия ва Қозоғистондан келтирилаëтган ўсимлик ëғининг ҳар литрига 10 фоиздан акциз солиғи нархини қўшиб сотади.\n2012 йилнинг 1 январидан Ўзбекистонга киритилаётган ўсимлик ёғининг ҳар литрига товар бож қийматининг 10 фоизи миқдорида акциз солиғи солинди.\nЎзбекистон Президенти Ислом Каримов имзолаган қарор асосида бундан буён чегарадан кириб келаётган ҳар литр ўсимлик ёғи учун тақрибан 16 АҚШ центи миқдорида қўшимча солиқ тўланади.\nЎзбекистон Божхона қўмитаси матбуот хизмати расмийси биринчи марта импорт ўсимлик ëғига акциз солиғи жорий қилиниши тафсилотларига оид Озодлик саволларини эшитиб ҳам ўтирмай гўшакни илиб қўйди.\nРеспублика шарқий ҳудудидаги божхона постларидан бири ходими эса¸ ўз олдидаги янги рўйхатга кўра¸ четдан олиб келинадиган ўсимлик ëғига 10 фоизлик акциз солиғи солинганини тасдиқлади¸ холос.\n-10 фоиздан акциз солиғи қўйилибди. Литрига 0¸16 фоиздан экан¸ дея қисқа жавоб берди божхона пости хизматчиси.\nБунга қадар Ўзбекистонга четдан олиб келинаëтган ўсимлик ёғига акциз солиғи йўқ ва импорт товар учун белгиланган товар бож қийматининг 5 фоизи миқдоридаги бож солиғи тўланар эди.\n16 январ куни Фарғона¸ Бухоро ва Тошкент бозорлари ва савдо дўконларидаги четдан олиб келинган ўсимлик ëғи нархини ўрганиш жараëнида Озодлик мухбири нархнинг декабр ойи охиридагига нисбатан сезиларли равишда ошмагани ва айни кунда Россиядан келтирилган 5 литрлик ўсимлик ëғи 28 мингдан 32 минг сўмга қадар сотилаëтганини тасдиқлади.\nРоссия ва Қозоғистондан ўсимлик ëғи олиб келиш билан шуғулланувчи тадбиркорнинг ўз исми келтирилмаслиги шарти билан Озодликка тушунтиришича¸ ҳозирда Ўзбекистон бозорларида сотилаëтган импорт ëғлари акциз солиғи жорий қилингунга қадар олиб келингани боис¸ кўпчилик савдогарлар уни эски нархда сотишга қарор қилган.\n- Кимдир оширди, кимдир мана шу ҳафтанинг охиригача оширамиз деяпти. Янги йилдан олдин келганлар ҳали оширмаган, лекин ҳозир нияти ошириш. Авваллари бир литри 5000 сўмга тушадиган бўлса, энди 5500 бўлади.\nЯнвар ойида шундоғам савдо паст. Кўтариб юборишса савдо юрмай қолади. Шундоғам секин-секин поэтапно кўтаришаяпти. Кимлардир янги йилдан олдин олиб кирилган эски партияси бўлгани учун эски нархда сотаяпти. Лекин кўпчилик шу фикрга келдики, кўтармасликнинг иложи йўқ¸ дейди Қозоғистон ва Россиядан ўсимлик ëғи олиб келиш билан шуғулланувчи тадбиркор йигит.\nОзодлик билан микрофонсиз суҳбатлашган бу тадбиркорга кўра¸ Ўзбекистонда очиқ савдода бўлган ўсимлик ëғининг 90 фоизига қадар четдан олиб келинган маҳсулот ташкил қилади. Импорт ëғига акциз солиғи жорий этилиши охир-оқибат савдогардан кўра ҳам истеъмолчига қимматга тушади¸ дейди бу тадбиркор.\n- Акциз жорий қилингани билан импорт ëғини сотиб олиш камаймайди. Ўша кетишда кетадию истеъмолчига нагрузка бўлади. Камайиши учун ўзимизда чиқадиган ëғ кўпайиши керак. Бу ëқдан кислородни бўғган билан ҳеч ким нафас олмай қўймайди дегани эмас. Барибир одам яшаши керак. Ëғ мана шу энг муҳим стратегик маҳсулотлардан¸ ҳар қандай дўконда энг кўп сотиладиган ўнталикка кирадиган маҳсулот ҳисобланади.\nБизда пахта ëғи бор биласиз талонга сотилади. Ҳаммаси маҳалла орқали талон ëзилиб, бемалол, очиқ-ойдин савдо йўқ. 80-90 фоиз импорт ëғи десам адашмаган бўламан. Мен ўзимизнинг маҳаллий ўсимлик ëғини билмайман. Ҳаммаси Россия, Қозоғистондан келаëтган ëғлар. Пахта ëғи маҳалла орқали сотилади. Ҳеч қайси дўконда очиқ савдода йўқ. Масалан¸ кўчадан келган харидорга сота олмайсиз. Маҳалла орқали берган рўйхатга қараб, паспортни кўрсатгандан кейин берилади. Бермаса, жиноий жавобгарликка тортилиш хавфи ҳам бор. Пахта давлати бўлган давлатда пахта ëғи дефицит. Бу эртакдай нарса. Ҳеч ким ишонмаса керак¸ дейди Ўзбекистонга Россия ва Қозоғистондан ўсимлик ëғи олиб кириш билан шуғулланувчи тадбиркор ўз исми айтилмаслиги шарти билан.\n“Акциз солиғи билвосита солиқлар тизимига оид бўлиб¸ у тўғридан-тўғри давлат бюджетининг даромадлар қисмига тушади. Ўзбекистонда биринчи бор мамлакатга четдан олиб кирилаëтган ўсимлик ëғи ҳам акциз солиғига тортилган экан¸ буни уч сабаб билан изоҳлаш мумкин”¸ дейди ўзбекистонлик мустақил иқтисодчи Саодат Нишонова.\n- Бу биринчидан¸ Ўзбекистондаги жиддий молиявий муаммо¸ яъни давлат бюджетидаги муаммо ифодаси.\nИккинчидан¸ бюджетга қўшимча даромад олиб келиш баробарида¸ ўсимлик ëғига акциз солиғи жорий қилиш савдо балансида ҳам жиддий муаммо борлигини кўрсатади. Афтидан Ўзбекистонга четдан жуда катта миқдорда ўсимлик ëғи импорт қилинмоқда ва бундай қарор билан ҳукумат экспорт-импорт ўртасидаги мувозанатни тартибга солмоқчи.\nУчинчи сабабни эса¸ Ўзбекистон ичкарисида ëғ саноатини ким назорат қилаяпти¸ деган савол жавобидан қидириш керак. Ички ишлаб чиқаришни рағбатлантириш деган иддао билан изоҳланиши мумкин бу қарор¸ аслида ана шу шахслар ва улар мансуб гуруҳ манфаатига хизмат қилади¸ дейди ўзбекистонлик мустақил иқтисодчи.\nНорасмий манбалар¸ Ўзбекистон ичкарисида фаолият юрғизаëтган аксар ëғ-мой комбинатларининг криминал авторитет саналадиган Салим Абдувалиев ва у мансуб иқтисодий кланга тегишли эканини тахмин қилади.\nЎзбекистон ҳукумати қарори билан 2012 йилнинг 1 январидан бошлаб спиртли ичимликлар¸ тилла буюмлар ва тамаки маҳсулотларига солинадиган акциз солиғи миқдори ҳам оширилди.


Бучадаги "даҳшатли ёвузлик": русларга қарши сўнгги омил - 05.04.2022, Sputnik Ўзбекистон\nБучадаги "даҳшатли ёвузлик": русларга қарши сўнгги омил\nУрушда даҳшатли воқелар шундоқ ҳам кўп, лекин Ғарб ўта даҳшатли саҳналарини излаб топиб, унда Россияни айблашга ҳаракат қилади. Бундай саҳналар аслида бўлмаса... 05.04.2022, Sputnik Ўзбекистон\nУкраинадаги ҳарбий ҳаракатларнинг қирқинчи кунида узоқ кутилган воқеа содир бўлди: “русларнинг босиб олинган ҳудудлардаги ваҳшийлиги” тасвирлари тарқалди. Яқинда ҳарбийларимиз ташлаб кетган Буча шаҳридан (Киев вилоятида) суратга олинган кадрларда кўчаларда тинч аҳоли жасадлари, бошнинг орқа қисмидан ўққа тутилган, қўллари боғланган одамлар, ўликлар кўмилган чуқурлар...Россия ҳарбийлари Бучани бир неча кун олдин тарк этишган эди ва улар кетганидан сўнг ҳам, шаҳар мэри шаҳар кўчаларида ётган ўликлар ҳақида ҳеч нарса хабар қилгани йўқ эди. Бироқ, бу ҳозир кимни қизиқтиради, худди, Россия армияси кетганидан кейин Украина бўлинмалари шаҳарга кириб, у ерда тозалаш операциясини ўтказгандек? Ким, қачон ва кимни ўлдирди - бу ҳозир ҳеч кимни қизиқтирмайди.Чунки Владимир Зеленский шу заҳотиёқ Россияни айблади: “Бизнинг она еримизга ўта кучли ёвузлик келди. Қотиллар. Жаллодлар. Зўрловчилар. Ўзларини армия деб атаган талончилар.... Улар қасддан ва бажонидил ўлдиришган... Чунки бизнинг заминга келган русларнинг табиати шундай. Бошқа ҳеч қандай иш қўлидан келмайдиган ярамаслар”.Европа Комиссияси терговни бошлашини маълум қилди. Жо Байден эса у Владимир Путинни “ҳарбий жиноятчи” деганида уни бекорга айблашганини айтиб даъво қилди:“У ҳарбий жиноятчи. Лекин биз маълумот тўплашимиз, Украинага жангни давом эттириши учун қурол етказишимиз ва уруш судида ҳақиқий уруш жинояти бўлиб чиқиши учун барча тафсилотларни йиғишимиз керак. Бу одам - ваҳший. Бучада содир бўлаётган воқеалар қўрқинчли. Ва ҳамма буни кўрди. Менимча, бу уруш жинояти. Мен янги санкциялар эълон қилишга ҳаракат қиляпман, мен уларни қўллашда давом этаман”.Табиийки, поляклар ҳаммадан ошириб юборди. Бош вазир Моравецкий Россияни тоталитар-фашистик давлат, Бучада содир бўлган воқеани эса геноцид деб атади:“Россия жамиятига нисбатан қатъий санкциялар қўлланилиши керак: Россияга виза беришни тақиқлаш керак, фашистик мамлакатдан қочишни истаганлар учун гуманитар визалар бундан мустасно. Биз нафақат Путин, балки, уни сайлаган ва қўллаб-қувватлаган барчага- “Единая Россия” партиясининг ҳамма аъзолари, Путин партиясига санкциялар эълон қилдик. Биз Россия нефт ва газидан - Россия вентилидан қутулишнинг радикал режасини таклиф қилдик. Биз барча Европа раҳбарларини чорлаймиз: буни имкон қадар тезроқ қилинглар, қўрқманглар!”Мана муаммо қаерда, шундай қилиш керакки, европалик етакчилар Россияга қарши янги санкциялар қўллашдан қўрқмаслиги керак! Польша бош вазири очиқчасига уларни қатъиятсизликда ва русларга эрк бериб юборганликда қоралади:Яъни, немислар ва французлар ниҳоят жасорат тўплашлари - ва ўз жонига қасд қилишлари керак. Россиянинг энергия манбаларидан тез фурсатда воз кечиш яна нимага олиб келади, ахир бошқа жиддий санкциялар қолмадику? Берлин ва Париж ўз иқтисодиётини вайрон қилишни хоҳламайди, худди ўша Макрон Европанинг англо-сакслар қўлида тўлиқ қўғирчоққа айланишини хоҳламаганидек - демак уларнинг қаршилигини синдириш керак, “рус иблислари” билан ҳар қандай савдо-сотиқдан воз кечиш, уларни девор билан ўраб олиш ва ҳар қандай ҳолатда ҳам уларнинг Ғарбга юришини тўхтатишни талаб қиладиган ғазабланган жамоатчиликнинг фикрига босим ўтказиш ёрдамида уларни девор қилиш ва қандай бўлмасин уларнинг Ғарбга юришини тўхташиш керак.Ахир, Зеленский нима ҳақида гапиряпти? “Энди Россия давлатини шундай қабул қилишади. Бу сизнинг юзингиз. Сиз устига бостириб келган украин йигитлари ва аёллари билан бирга маданиятингиз ва инсоний кўринишингиз ҳам ҳалок бўлди. Яъни, русларни инсонийликдан маҳрум қилиш жараёни кетмоқда. Руслар нафақат Украинага таҳдид солмоқда, Зеленский айнан шу билан ўйнамоқда:“Украин одамларининг стандартлари бор. Россия босқинчиларининг ҳам стандартлари бор. Бу яхшилик ва ёмонлик. Бу Европа ва ҳамма нарсани парчалаб, ютиб юбормоқчи бўлган қора туйнук”Улар Европа мустақиллигини ва ўзини ҳимоя қилиш туйғусининг сўнгги қолдиқларидан ҳам маҳрум қилиш учун улар Европани юраги ёрилгунча қўрқитмоқчи. Бироқ, тушуниш керакки Ғарб ҳам Европа ҳам сўнгги қирқ кунлик уруш қурбонларга мутлақо бефарқ.Украинада йигирма мингдан ортиқ одам ҳалок бўлди - деярли бир ярим минг ҳарбийларимиз ва шунча нафар ДХР ва ЛХР аскарлари ҳамда Украина томонидан йигирма мингга яқин (шу жумладан мингга яқин тинч аҳоли ҳам). Яъни, бу фуқаролар уруши ва бу фуқаролик уруши, гарчи икки давлат ўртасидаги можаро кўринишида бўлса ҳам, икки томонда ҳам жуда кўп русларнинг қони тўқилмоқда (айнан русларнинг қони икки томонда ҳам тўкилмоқда). Бу руслар учун ҳақиқий фожиа.Наҳотки сиз ҳақиқатдан ҳам Ғарб биз каби мотам тутади деб ўйласангиз? Ёки Россияга қарши курашда Украинадан фойдаланганидан, НАТОга аъзо бўлиш орқали бизни провокация қилганидан, Россияга қарши курашни тарбиялаганидан афсусланадими? Албатта, йўқ ва бу фақат геосиёсий сабабларга кўра эмас. Шунчаки, англо-сакслар учун руслар ироқлик ёки яманлик, сомалилик ёки афғонга ўхшайди. Яъни, иккинчи навдаги одамлар, улар орасида ҳеч ким қурбонларни ҳисобламайди (шу жумладан, Ғарбнинг “демократик аралашуви” оқибатида содир бўлганлар ҳам). Фақат битта фарқ билан: руслар яқин ва улар оқ танли. “украинча” версиясида - оммавий равишда Европага қочқин бўлмоқда, оқ бўлмаган олдинги қочқинлар ва маҳаллий аҳолининг норозилигига дучор бўлиб.Шу билан бирга, Ғарб нафақат Россияни шайтонга айлантириб қўйди, балки унинг халқини инсонийликдан жудо қилди: шайтоннинг, яъни Путиннинг хизматкорлари душман, дунёга таҳдид. Европаликлар бунга ўрганиб қолган, чунки улар юз йиллар давомида русофобия билан озиқланган. Шу сабабли, “Бучадаги рус қурбонлари” лавҳалари пайдо бўлиши мумкин эмас эди. Айнан мана шу қиёфамизни Ғарб кутмоқда, охир-оқибат ўз тўғрилигига ишонч ҳосил қилиши учун унга бу керак.Мана, Буча- кўчаларда жасадлар ётибди. Уларни ким ўлдирди? “Албатта, руслар”, уларнинг украин отрядлари томонидан шаҳарга қайтиб келган ва коллаборационистлар, яъни рус армиясига шунчаки ёрдам қилган ёки мулоқот қилган қурбонлар бўлиши эҳтимоли кўпроқ. Аммо буни Ғарбга тушунтириш бефойда: у “рус ваҳшийлари ва қотиллари”га бўлган ишончининг тасдиқланишини истайди ва барибир бунга эришади.Украинада тинч аҳоли билан қандай муносабатда бўлишимиздан қатъи назар, Ғарб бизни “ваҳший”га айлантиради. Буни тушунишимиз керак. Биз учун бу фуқаролик, Ғарб учун эса бу ўз аҳолисини бизга қарши курашишга тайёрлаш учун зарур бўлган “рус қонхўри” нинг эски таниш қиёфасини қайтаришдир. Илгари XIX ва XX-асрларда сафарбарлик жанг майдонига бўлса, эндиликда “рус ваҳшийликларини” тўхтатиш учун белбоғини маҳкам боғлаш зарурлигини асослаб, иқтисодий курашга сафарбар этишмоқда.Афсуски, яна қон кўп тўкилади, бизнинг қонимиз, лекин биз уни нима учун тўкаётганимизни яхши биламиз. Бошқа ҳеч қачон, яхши ёки ёмон бўлишидан қатъий назар, бировнинг фикрига муҳтож бўлмаслик учун. Жумладан бировнинг ёлғонларига ҳам муҳтож бўлмаслик учун. Уларнинг ким томонидан ва нима мақсадда тўқиб чиқарилишидан қатъий назар. Қора туйнук ҳақиқатан ҳам Европага таҳдид солмоқда - фақат у Еворпани русларни “инсонийликдан маҳрум қилганидан” сўнг ютиб юбориши мумкин.\nУрушда даҳшатли воқелар шундоқ ҳам кўп, лекин Ғарб ўта даҳшатли саҳналарини излаб топиб, унда Россияни айблашга ҳаракат қилади. Бундай саҳналар аслида бўлмаса муаммо эмас - декорация ва актёрлар етарли. Мақсад - руслар тимсолини ёвузлаштириш. Текширилган услуб.\nУкраинадаги ҳарбий ҳаракатларнинг қирқинчи кунида узоқ кутилган воқеа содир бўлди: “русларнинг босиб олинган ҳудудлардаги ваҳшийлиги” тасвирлари тарқалди. Яқинда ҳарбийларимиз ташлаб кетган Буча шаҳридан (Киев вилоятида) суратга олинган кадрларда кўчаларда тинч аҳоли жасадлари, бошнинг орқа қисмидан ўққа тутилган, қўллари боғланган одамлар, ўликлар кўмилган чуқурлар...\nРоссия ҳарбийлари Бучани бир неча кун олдин тарк этишган эди ва улар кетганидан сўнг ҳам, шаҳар мэри шаҳар кўчаларида ётган ўликлар ҳақида ҳеч нарса хабар қилгани йўқ эди. Бироқ, бу ҳозир кимни қизиқтиради, худди, Россия армияси кетганидан кейин Украина бўлинмалари шаҳарга кириб, у ерда тозалаш операциясини ўтказгандек? Ким, қачон ва кимни ўлдирди - бу ҳозир ҳеч кимни қизиқтирмайди.\nЧунки Владимир Зеленский шу заҳотиёқ Россияни айблади: “Бизнинг она еримизга ўта кучли ёвузлик келди. Қотиллар. Жаллодлар. Зўрловчилар. Ўзларини армия деб атаган талончилар.... Улар қасддан ва бажонидил ўлдиришган... Чунки бизнинг заминга келган русларнинг табиати шундай. Бошқа ҳеч қандай иш қўлидан келмайдиган ярамаслар”.\nДаҳшатли кадрлар бир зумда Ғарб оммавий ахборот воситаларида кенг тарқалди. Жумладан, 1995 йилда янги Сребреницада содир бўлга ва бир неча минг босниялик мусулмонлар ўлдирилишида серблар айбдор деб топилгани алоҳида кўрсатиб ўтилди. Буларнинг барчаси Ғарб сиёсатчиларининг кескин норозилига сабаб бўлди. Берлинда янги санкцияларни киритишга даъватлар янгради. “Мен рус армиясини оч қолдираман”, деб баёнот берди Борис Жонсон.\nЕвропа Комиссияси терговни бошлашини маълум қилди. Жо Байден эса у Владимир Путинни “ҳарбий жиноятчи” деганида уни бекорга айблашганини айтиб даъво қилди:\n“У ҳарбий жиноятчи. Лекин биз маълумот тўплашимиз, Украинага жангни давом эттириши учун қурол етказишимиз ва уруш судида ҳақиқий уруш жинояти бўлиб чиқиши учун барча тафсилотларни йиғишимиз керак. Бу одам - ваҳший. Бучада содир бўлаётган воқеалар қўрқинчли. Ва ҳамма буни кўрди. Менимча, бу уруш жинояти. Мен янги санкциялар эълон қилишга ҳаракат қиляпман, мен уларни қўллашда давом этаман”.\nТабиийки, поляклар ҳаммадан ошириб юборди. Бош вазир Моравецкий Россияни тоталитар-фашистик давлат, Бучада содир бўлган воқеани эса геноцид деб атади:\n“Россия жамиятига нисбатан қатъий санкциялар қўлланилиши керак: Россияга виза беришни тақиқлаш керак, фашистик мамлакатдан қочишни истаганлар учун гуманитар визалар бундан мустасно. Биз нафақат Путин, балки, уни сайлаган ва қўллаб-қувватлаган барчага- “Единая Россия” партиясининг ҳамма аъзолари, Путин партиясига санкциялар эълон қилдик. Биз Россия нефт ва газидан - Россия вентилидан қутулишнинг радикал режасини таклиф қилдик. Биз барча Европа раҳбарларини чорлаймиз: буни имкон қадар тезроқ қилинглар, қўрқманглар!”\nМана муаммо қаерда, шундай қилиш керакки, европалик етакчилар Россияга қарши янги санкциялар қўллашдан қўрқмаслиги керак! Польша бош вазири очиқчасига уларни қатъиятсизликда ва русларга эрк бериб юборганликда қоралади:\n“Европада вазият жуда оддий. Ҳаммасини саммитларда кўриш мумкин. Германия ҳал қилувчи санкциялар бўйича асосий тормоз...Макрон жаноблари, неча маротаба Путин билан музокара олиб бордигиз? Нимага эришдингиз? Қандайдир ҳодисаларнинг олдини олдингизми? Жиноятчилар билан музокарага келинмайди, жиноятчиларга қарши курашилади”.\nЯъни, немислар ва французлар ниҳоят жасорат тўплашлари - ва ўз жонига қасд қилишлари керак. Россиянинг энергия манбаларидан тез фурсатда воз кечиш яна нимага олиб келади, ахир бошқа жиддий санкциялар қолмадику? Берлин ва Париж ўз иқтисодиётини вайрон қилишни хоҳламайди, худди ўша Макрон Европанинг англо-сакслар қўлида тўлиқ қўғирчоққа айланишини хоҳламаганидек - демак уларнинг қаршилигини синдириш керак, “рус иблислари” билан ҳар қандай савдо-сотиқдан воз кечиш, уларни девор билан ўраб олиш ва ҳар қандай ҳолатда ҳам уларнинг Ғарбга юришини тўхтатишни талаб қиладиган ғазабланган жамоатчиликнинг фикрига босим ўтказиш ёрдамида уларни девор қилиш ва қандай бўлмасин уларнинг Ғарбга юришини тўхташиш керак.\nАхир, Зеленский нима ҳақида гапиряпти? “Энди Россия давлатини шундай қабул қилишади. Бу сизнинг юзингиз. Сиз устига бостириб келган украин йигитлари ва аёллари билан бирга маданиятингиз ва инсоний кўринишингиз ҳам ҳалок бўлди. Яъни, русларни инсонийликдан маҳрум қилиш жараёни кетмоқда. Руслар нафақат Украинага таҳдид солмоқда, Зеленский айнан шу билан ўйнамоқда:\n“Украин одамларининг стандартлари бор. Россия босқинчиларининг ҳам стандартлари бор. Бу яхшилик ва ёмонлик. Бу Европа ва ҳамма нарсани парчалаб, ютиб юбормоқчи бўлган қора туйнук”\nБошқача айтганда, энди руслар одам эмас, улар инсоний қиёфасини (ёки яшаш ҳуқуқини) йўқотган, Россия эса - қора туйнук, Украинани ва бутун Европани ютиб юбормоқчи бўлган мутлақ ёвузлик. Буни Зеленский айтган, Моравецкий уни қўллаб-қувватлайди ва улар Ғарбий европаликларни бундай таъбирларга қўшилишга мажбурламоқчи. Мутлақ нацистларнинг сўзлари, лекин буни энди ким сезади, кимни ташвишга солади?\nУлар Европа мустақиллигини ва ўзини ҳимоя қилиш туйғусининг сўнгги қолдиқларидан ҳам маҳрум қилиш учун улар Европани юраги ёрилгунча қўрқитмоқчи. Бироқ, тушуниш керакки Ғарб ҳам Европа ҳам сўнгги қирқ кунлик уруш қурбонларга мутлақо бефарқ.\nУкраинада йигирма мингдан ортиқ одам ҳалок бўлди - деярли бир ярим минг ҳарбийларимиз ва шунча нафар ДХР ва ЛХР аскарлари ҳамда Украина томонидан йигирма мингга яқин (шу жумладан мингга яқин тинч аҳоли ҳам). Яъни, бу фуқаролар уруши ва бу фуқаролик уруши, гарчи икки давлат ўртасидаги можаро кўринишида бўлса ҳам, икки томонда ҳам жуда кўп русларнинг қони тўқилмоқда (айнан русларнинг қони икки томонда ҳам тўкилмоқда). Бу руслар учун ҳақиқий фожиа.\nНаҳотки сиз ҳақиқатдан ҳам Ғарб биз каби мотам тутади деб ўйласангиз? Ёки Россияга қарши курашда Украинадан фойдаланганидан, НАТОга аъзо бўлиш орқали бизни провокация қилганидан, Россияга қарши курашни тарбиялаганидан афсусланадими? Албатта, йўқ ва бу фақат геосиёсий сабабларга кўра эмас. Шунчаки, англо-сакслар учун руслар ироқлик ёки яманлик, сомалилик ёки афғонга ўхшайди. Яъни, иккинчи навдаги одамлар, улар орасида ҳеч ким қурбонларни ҳисобламайди (шу жумладан, Ғарбнинг “демократик аралашуви” оқибатида содир бўлганлар ҳам). Фақат битта фарқ билан: руслар яқин ва улар оқ танли. “украинча” версиясида - оммавий равишда Европага қочқин бўлмоқда, оқ бўлмаган олдинги қочқинлар ва маҳаллий аҳолининг норозилигига дучор бўлиб.\nШу билан бирга, Ғарб нафақат Россияни шайтонга айлантириб қўйди, балки унинг халқини инсонийликдан жудо қилди: шайтоннинг, яъни Путиннинг хизматкорлари душман, дунёга таҳдид. Европаликлар бунга ўрганиб қолган, чунки улар юз йиллар давомида русофобия билан озиқланган. Шу сабабли, “Бучадаги рус қурбонлари” лавҳалари пайдо бўлиши мумкин эмас эди. Айнан мана шу қиёфамизни Ғарб кутмоқда, охир-оқибат ўз тўғрилигига ишонч ҳосил қилиши учун унга бу керак.\nБу аллақачон ортиқчадек туюлади, чунки бизга қарши душманликни қўзғатиш учун аллақачон етарли сабаблар бор: биз ҳарбий ҳаракатларни бошладик, биз ҳарбий объектларни бомбардимон қилдик, лекин шу билан бирга, афсуски, тинч аҳоли муқаррар равишда ҳалок бўлмоқда, босиб олинган шаҳарларда партизанликка ва қўпорувчиликка уринишлар бўлган. Бизникилар бунга қарши жим турмайди, албатта. Мариуполга ҳужум пайтида тинч аҳоли орасида кўплаб қурбонлар бор. Шунинг ўзи етарли бўлмагандек, яна атайлаб - туғруқхонага, ертўлаларда минглаб одамлар бўлган театрга “ҳужумлар”, турар-жойларни атайлаб “ўққа тутишни” тўқиб чиқариш керакку.\nМана, Буча- кўчаларда жасадлар ётибди. Уларни ким ўлдирди? “Албатта, руслар”, уларнинг украин отрядлари томонидан шаҳарга қайтиб келган ва коллаборационистлар, яъни рус армиясига шунчаки ёрдам қилган ёки мулоқот қилган қурбонлар бўлиши эҳтимоли кўпроқ. Аммо буни Ғарбга тушунтириш бефойда: у “рус ваҳшийлари ва қотиллари”га бўлган ишончининг тасдиқланишини истайди ва барибир бунга эришади.\nУкраинада тинч аҳоли билан қандай муносабатда бўлишимиздан қатъи назар, Ғарб бизни “ваҳший”га айлантиради. Буни тушунишимиз керак. Биз учун бу фуқаролик, Ғарб учун эса бу ўз аҳолисини бизга қарши курашишга тайёрлаш учун зарур бўлган “рус қонхўри” нинг эски таниш қиёфасини қайтаришдир. Илгари XIX ва XX-асрларда сафарбарлик жанг майдонига бўлса, эндиликда “рус ваҳшийликларини” тўхтатиш учун белбоғини маҳкам боғлаш зарурлигини асослаб, иқтисодий курашга сафарбар этишмоқда.\nБуни англаганимиздан сўнг, Ғарбнинг биз ҳақимизда айтаётганларига бефарқ бўлиб қоламиз. Бу бизнинг ички урушимиз, фуқаролик уруши ва биз ўн йиллар давомида Ғарбга қараб, унга ҳавас қилганимиз учун жазо. Ўтган давр мобайнида Ғарб жамиятимиз ва элитамиз орасида ўз миллатига қарши бўлган қатламлар шаклантирди, биздан тасодифан ажралиб қолган Украинани, бизга қарши чархлаб ва абадий душманга айлантиришга ҳаракат қилгани туфайли биз бугун мана шу ерга келиб қолдик.\nАфсуски, яна қон кўп тўкилади, бизнинг қонимиз, лекин биз уни нима учун тўкаётганимизни яхши биламиз. Бошқа ҳеч қачон, яхши ёки ёмон бўлишидан қатъий назар, бировнинг фикрига муҳтож бўлмаслик учун. Жумладан бировнинг ёлғонларига ҳам муҳтож бўлмаслик учун. Уларнинг ким томонидан ва нима мақсадда тўқиб чиқарилишидан қатъий назар. Қора туйнук ҳақиқатан ҳам Европага таҳдид солмоқда - фақат у Еворпани русларни “инсонийликдан маҳрум қилганидан” сўнг ютиб юбориши мумкин.


AirTag учун ғилоф чиқди – аксессуарнинг аксессуари смартфондан ҳам қиммат! - Terabayt.Uz\nApple бир неча йил кутилган AirTag трекерини куни кеча тақдим этди ва биз уни видеоси билан эълон қилганмиз. Гаджетнинг бир донаси 29 АҚШ долларига баҳоланган, хоҳловчилар тўрттасини $99 эвазига ҳам олишлари мумкин. Дарвоқе, унинг рақиби – Samsung Galaxy SmartTag ҳам худди шундай нархда сотилмоқда.\nКупертинолик компаниянинг расмий сайтида AirTag гео-брелоги учун Hermès томонидан махсус ишлаб чиқилган ғилофлар сотувга қўйилди. Бироқ улар айрим компанияларнинг ўртача смартфонларидан ҳам қиммат эканлиги кишини ҳайратга солади.\nСотув жамланмасига AirTag’нинг ўзи ҳам кирган, сумкага илиб қўйилувчи ғилоф – Hermès’нинг бу туркум маҳсулотлари орасида энг арзони бўлиб, 299 АҚШ долларига баҳоланган. Калит учун ҳалқали Hermès ғилофига эга AirTag девайси 349 доллар бўлса, юк учун AirTag Hermès биркаси 449 долларга нархланган!\nТаъкидлаш керакки, Hermès – бу француз модалар уйи бўлиб, 1837 йилда экипажлар ва от анжомлари тайёрловчи устахона сифатида иш бошлаган. Бу компания ҳозирда чарм маҳсулотлар ишлаб чиқаради ва ўзига яраша нуфузга эга.\nAirTag аксессуарига қайтадиган бўлсак, аллақачон бу брелокнинг катта камчилиги кўзга ташланган – у жудаям тез тирналади. Яъни, уни ғилофсиз ишлатса тезда тўзиб қолади; лекин бунинг учун қимматбаҳо Hermès маҳсулотлари шартмас – арзон ғилофлар ҳам бор.\nЎҚИНГ: 20 000 долларлик AirPods чиқди! Биласизми, унинг сири нимада?\n#Apple #Bluetooth-аксессуар #ғилоф #нархлар #янги технологиялар #аксессуарлар #Apple AirTag


ҚУРБОНЛИК КИМЛАРГА ВОЖИБ? - Hidoyat.uz\nАсосий саҳифа Мақолалар ҚУРБОНЛИК КИМЛАРГА ВОЖИБ?\nЧоп этилди Avgust 7, 2019 ҚУРБОНЛИК КИМЛАРГА ВОЖИБ?da fikr bildirishni o'chirish\nҚурбонлик қилиш қуйидаги кишиларга вожиб:\nБойликнинг мезони ҳожати аслиядан ташқари 20 мисқол (84 грамм) тиллага ёки 200 дирҳам (640 грамм) кумушга ёхуд шу миқдордаги маблағга, тижорат молига эга ҳар бир мусулмон, ҳанафий мазҳабига кўра, қурбонлик қилиши вожибдир. Бундай миқдордаги бойликка эга кишининг моли устидан бир йил ўтиши шарт эмас.\n“Бой киши”дан мақсад фитр садақаси беришга қодир кишидир. Қурбонлик фақат эркакларга вожиб эмас. Қурбонлик ақлли, балоғатга етган, мусулмон, ҳур, муқим, қурбонлик қилишга қодир эркагу аёлга вожибдир.\nШофиъий, моликий ва ҳанбалий мазҳабларига кўра, қурбонлик қилиш суннати муаккададир. Ҳанбалий мазҳабига кўра, қайтариш имконига эга киши қарз олиб бўлса-да, қурбонлик қилиши лозим (“Ал-Фиқҳу алал мазаҳибил арбаъа”).\nМазҳаббошимиз Имоми Аъзам раҳматуллоҳи алайҳ қурбонлик сўйишнинг ҳукмини Қуръон ва суннатга таяниб вожиб деган.\nОлим ёки илм аҳли бўлмаган кишилардаги китоблар аслий эҳтиёж ҳисобига ўтмайди. Уч бош сарподан зиёд кийим, зарурий эҳтиёждан ортиқ бўлган уй, ортиқча ер ва уй нисобга тегишлидир.\nБир кишининг дала ери бўлса ва у даласидан ўзининг ва оиласининг бир йиллик нафақасини таъминласа, унга қурбонлик вожиб бўлади. Агар даладан йиғиштириб олинган ҳосил бир йилга етмаса, у киши фақир ҳисобланади. (“Раддул муҳтор”, “Дуррул мухтор”, 6-жилд, 312-бет).\nКамбағал ва мусофир қурбонликлар сўйилгандан сўнг, ҳайитнинг учинчи куни тугамасдан бой ва муқим бўлишса, аввалги қурбонлиги кифоя қилади. Саҳиҳ қавлга кўра, яна қайта қурбонлик қилиши шарт эмас (“Раддул муҳтор”, 6-жилд, 316-бет).\nЎзига қурбонлик вожиб бўлган киши балоғатга етмаган фарзандларига ҳам қурбонлик қилиши мустаҳабдир (“Жавҳара”, “Раддул муҳтор”, 6-жилд, 241-бет).\nҚурбонликни фақат оила бошлиғи эмас, балки оиладаги моли нисобга етган барча кишиларнинг сўйиши вожибдир. Айрим кишилар: “Мен ҳар йили қурбонлик қиламан. Бу йил аёлим қурбонлик қилса бўладими?” деб сўрашади. Бу хато. Агар аёлга ҳам қурбонлик вожиб бўлса, ҳар йили эр ҳам, хотин ҳам қурбонлик қилаверади.\nЎсиш шарт қилинган нисоб. Бу закотга тааллуқлидир.\nЎсиш шарт қилинмаган нисоб. Бу нисоб эгалари закот ололмайди. Шу билан бирга, закот бериши вожиб эмас (яъни, у ўсиш йил айланиши туфайли ёки тижорат сабабли бўлиши ҳам эътиборга олинмайди).\nБунга тўртта ҳукм тегишлидир:\nБиринчиси, қурбонликнинг вожиб бўлиши.\nИккинчиси, садақа олиши ҳаром бўлиши (берилиши фарз ва вожиб бўлган, яъни закот ва фитр садақалари каби, нафл ва ихтиёрий садақотлар бўлса, олиш мумкин).\nУчинчиси, фитр садақасининг вожиб бўлиши.\nТўртинчиси, яқин қариндошлар нафақасининг вожиб бўлиши (бунда қариндошларнинг камбағаллиги, муҳтожлиги ва меҳнатга лаёқатсизлиги ёки аёл экани эътиборга олинади. Ота-оналар ҳакида эса, юқоридаги шартлар эътиборга олинмайди. Улар меҳнатга лаёқатли бўлсалар ҳам нафақалари фарзандлари зиммасига вожиб).\nТиланчилик қилиш ҳаром бўлган нисоб. Бунинг миқдори эса, бир кунлик озиқ-овқат билан белгиланади.\nНисобдаги ўсиш ва ўсмасликнинг фарқи\nЎсувчи нисоб. Бунда нақд пул бирликлари, тилла ва кумуш (тақинчоқлар бўлса ҳам), тижорат моллари, ҳатто қарзга берилган моллар (қайтарилиши умид қилинса), бир йилни айланиши (агар йил асносида нисобдан камайиб кетса ҳам). Бунда йилнинг боши ва охири эътиборга олинади.\nЎсмайдиган нисоб. Ҳожати аслиядан ташқари, ортиқча маблағ ва ашёлар. Бунда ўсувчи нисобда келтирилган шартларниг бирортаси бўлиши шарт эмас.\nҲожати аслия: “Кишининг устидаги бир сидра либоси, уйдаги доим фойдаланадиган жиҳозлар ва яшаб турган маскани, улови ва қарзлари ҳамда унинг қарамоғида бўлганларнинг эҳтиёжи эътиборга олинади” (“Ҳидоя”, “Раддул муҳтор”).\nАйтилган гап (ёзилган) – отилган ўқ\nПойтахтда Қурбон ҳайити куни автобуслар соат 4:30дан йўналишга чиқади


"Насаф"да қанча муддатга қолиши, келажаги, агентлар ва футболдаги кумири ҳақида Ҳусайн Норчаев билан суҳбат\n9 декабрь, 2021, 21:30\nТеглар:Насаф | Пахтакор | Ўзбекистон кубоги | Ҳусаин Норчаев | Рўзиқул Бердиев | Сречко Катанец\nSPORTS.uz сайти эксклюзив интервьюларни эътиборингизга ҳавола этишда давом этади.\nSPORTS.uz сайти эксклюзив интервьюларни эътиборинизга ҳавола этишда давом этади. Бу сафарги меҳмонимиз Қаршининг "Насаф" жамоаси ҳужумчиси - Ҳусаин Норчаев! Ушбу суҳбат давомида футболчи мухлисларни қизиқтирган кўплаб саволларга жавоб бериб ўтди.\n- "Насаф" финалда бир киши кам бўлиб "Пахтакор" устидан ғалаба қозонди. Бунинг сири нимада, деб ўйлайсиз? Айнан қайси омил сабабли "аждарлар" бир киши кам бўлиб камбэкни амалга оширди?\nБунинг асосий сабабларидан бири сифатида финалга кўрилган тайёргарликни эътироф этмоқчиман. Шунингдек, ғалаба қозонишга бўлган кучли иштиёқ ҳам ўз сўзини айтди. Ҳатто, бир киши кам бўлиб қолган пайтларимиз ҳам ҳамжиҳатликда тўп суришда давом этдик. Кучли жамоавий ўйин эвазига майдонда бир киши кам бўлиб қолганимизи сездирмасликка уриндик. Бу баҳс мавсумни "қутқариб" қолиш учун сўнгги имкониятимиз эканлигини билар эдик. Яратганга шукур, халқаро майдонда юртимиз шарафини ҳимоя қилиш имкониятига эга бўлдик.\n- Рўзиқул Бердиев финалнинг биринчи бўлимидан сўнг қандай кўрсатма берди? "Насаф" нима эвазига "Пахтакор"га қарши ўйиннинг иккинчи бўлимини бундай кучли ўтказди?\nЯрим финалда ҳам бир киши кам бўлиб тўп сурганимизни, бугун ҳам ғалаба қозониш учун барча имкониятимиз бор эканлигини тушунтирдилар. Шунингдек, айрим ўзгаришлар ҳам бизга қўл келди. Иккинчи таймда кучлироқ бўлишимизни асосий сабаби биринчи таймдаёқ ҳисобни тенглаштириб олганимиз бўлди. Бу бизни янада руҳлантирди. Ўйлашимча, якунда айнан шу омил ғалабамизни таъминлади.\n- Сиз жуда тез омма эътиборига тушдингиз. Айтингчи, йил бошида ОФК ва Суперлига тўпурарлари қаторида бўлиш ва МТЖда гол киритишингизни тасаввур қилганмидингиз? Якунланган мавсум ҳақида фикрингиз қандай?\nТўғриси, мавсум бошида имкон қадар кўп гол киритишни режалаштирган эдим. Яратганга шукр, мақсадимга етдим. Устозимиз Рўзи ака ва жамоадаги акаларим мени бутун мавсум давомида қўллаб-қувватлади. Бу голларда уларнинг хизмати катта. Эришган барча ютуқларим учун улардан миннатдорман. Келаси мавсумда ҳам менга билдирилган ишончни оқлашни ният қилганман.\n- Эшитишимизча, сиз Элдор Шомуродовнинг агенти билан ҳамкорлик қиласиз. Айни дамда кейинги режалар борасида агентингиз билан маслаҳатлашдингизми?\nЙўқ, бу миш-миш. Ҳозирда, ҳеч қандай агент билан иш олиб бормаяпман. Бунга ҳали эрта, деб ҳисоблайман. Боз устига, "Насаф" билан 3 йиллик шартномам бор. Ўйлашимча, бу масала борасида фикр билдиришга ҳозир эрта. Биринчи навбатда, "Насаф" жамоасига фойда келтиришни истайман. Легионер бўлиш вақти-соати билан насиб қилади, деган умиддаман. "Аждарлар" сафида ўзимни бахтиёр ҳис қиляпман. Бу мен учун энг муҳими.\n- Қайси футболчи кумирингиз бўлган?\nКриштиану Роналду! Уни чинакам профессионал спортчи, десам, адашмаган бўламан. Шу ёшда ҳам супер формани тўлиқ сақлаб туриш осон эмас. У бунинг учун нималардан воз кечганини тасаввур қилиш ҳам мушкул. Португалиялик футболчининг ўйинларини томоша қилиб катта бўлганман.\n- МТЖда дебют қилдингиз ва гол киритишга ҳам муваффақ бўлдингиз. Катанец қандай мураббий экан? У ҳақидаги таассуротларингиз билан ўртоқлашсангиз.\nҲар қандай футболчи учун ўз терма жамоасидан чақирув олиш катта бахт. Бу менга ҳам насиб этганидан жуда хурсандман. Ўртоқлик учрашувида бўлишига қарамай, гол урганимдан жуда ҳам хурсандман. Сречко Кантанец борасидаги фикрим ижобий. У биринчи навбатда, тартиб-интизомга урғу беради. Барчаси ўз вақтида бўлишини талаб қилади. Нафақат майдонда, ҳаётда ҳам ўз шогирдларидан ишга масъулият билан ёндашишни сўрайди.\n- Бугунги кундаги "Насаф" келаси мавсумда Ўзбекистон чемпионлиги учун кураш олиб боришга қодирми?\nЖамоамиз яхши шаклланган. Таркибга янги футболчилар ҳам қўшилиши кутилмоқда. Ўйлашимча, келаси мавсумда бемалол чемпионлик учун кураш олиб боришимиз мумкин. Биз доим ўз олдимизга улкан мақсадлар қўйишга одатланганмиз. Кейинги мавсумда мухлислар янада кучлироқ "Насаф"ни майдонда кўради, деган умиддаман.\n"Насаф" тайёргарликни давом эттирмоқда. 2 етакчи таркибга қайтди!


UZEX: 2021 йилда давлат харидларининг электрон савдо тизимида 1,018 млрд. долларлик битимлар тузилган — Review.uz\n2021 йилда энг кўп давлат харидлари бўйича тузилган битимлар соғлиқни сақлаш соҳаси, олий ва ўрта махсус таълими ҳамда халқ таълими тизимларида амалга оширилган. 2020 йил билан солиштирганда тузилган битимлар сон жиҳатдан 33,6% га, ҳажми бўйича 2,6 маротабага ўсган.\n2021 йил якунларига кўра давлат харидлари бўйича электрон савдо тизими xarid.uzex.uz да жами 11,0 трлн сўмлик (1,018 млрд. доллар) 1 млндан зиёд битимлар тузилди, деб хабар бермоқда “ЎзРТХБ” ахборот хизмати.\nТаъкидланишича, 2020 йил билан солиштирганда тузилган битимлар сон жиҳатдан 33,6% га, ҳажми бўйича 2,6 маротабага ўсган.\nДавлат харидлари бўйича ўтказилган электрон савдолар натижасида бюджет ва корпоратив буюртмачиларининг маблағларини тежалиши 2020 йилга нисбатан 86,8% га ўсиб, 1,7 трлн сўмни ташкил қилди.\nЎтказилган электрон давлат харидларининг 40% бюджет буюртмачилари, 60% корпоратив буюртмачиларининг улушларига тўғри келади. Электрон давлат харидларида иштирок этган тадбиркорлар (етказиб берувчилар)нинг сони 8200 тага купайиб, 21,3 мингтани ташкил қилди.\nЭнг кўп давлат харидлари соғлиқни сақлаш соҳаси (1 102,5 млрд сўм), олий ва ўрта махсус таълими (504,1 млрд сўм) ва халқ таълими тизимлари (356,3 млрд сўм)да амалга оширилган.\nҲудудлар кесимида энг йирик битимлар Тошкент шаҳри ва Тошкент вилояти (41,9%), Навоий (13,2%), Фарғона (5,7%) ва Самарқанд (5,4%) вилоятларида тузилган.\n2021 йилда буюртмачи ва етказиб берувчиларнинг давлат харидларида иштирокини соддалаштириш мақсадида Ўзбекистон республика товар-хом ашё биржаси давлат харидлари электрон тизимининг оператори сифатида xarid.uzex.uz янги ягона порталини жорий этди.\nФойдаланувчилар давлат харидлари бўйича ягона порталда бир маротаба рўйхатдан ўтиб, биржанинг ҳисоб-китоб клиринг палатасида ягона ҳисобварағидан фойдаланишлари мумкин.


ZiyoNET › Арбоблар › Бўтаев Шойим\nТуғилган сана: 1959 Июн 20\nТўғилган жойи: Тожикистон\nИстеъдодли ноширлардан бири Шойим Бўтаев ўз ижодий услубига, ўзига хос овозга ва созга эга. Унинг ижоди миллий насрчилигимизнинг энг яхши анъаналарини жаҳон насрчилиги ютуқлари билан омухта тарзда ифода этишда намоён бўлмоқда. «Дўстлик» ордени билан тақдирланган.\nШойим Бўтаев истеъдодли ноширлардан бири бўлиб, 1959 йил 20 июнда Тожикистоннинг Ўратепа туманига қарашли Майдонча қишлоғида туғилган. 1976 йили ўрта мактабни, 1982 йили эса Хўжанд Давлат педагогика институтининг тарих-филология факультетини тугатган.\nУнинг меҳнат фаолияти «Гулистон» журналидан бошланган бўлиб, кейинчалик ҳозирги «Тонг юлдузи» газетасида бўлим мудири, «Чўлпон» нашриётида муҳаррир бўлиб ишлади.\nЎзбекистон радиосининг «Адабиёт ва радиотеатр» Бош муҳарририятининг Бош муҳаррири, «Ўзбектелефильм» студияси Бош муҳаррири лавозимларида ёзувчи самарали фаолият олиб бориб, ўзбек миллий маданияти, адабиёти ва санъати ривожланишига муносиб улуш қўшди.\nШу йилларда у талай бадиий ва ҳужжатли фильмларнинг, радиопостановкаларнинг адабий сценарийларини ёзди. Ҳозир Шойим Бўтаев Чўлпон номидаги нашриёт-матбаа ижодий уйи бош муҳаррир ўринбосари бўлиб ишламоқда.\nШойим адабиётимизнинг қутлуғ даргоҳига 80-йилларнинг ўрталаридан кириб келган. Дастлаб талабалик даври ҳаётини ифодаловчи ҳикоялар ёзган. Унинг «Сирли юлдузлар» номли илк қиссаси 1984 йилда «Шарқ юлдузи» журналида босилган. Худди шу йили унинг яна «Дунёнинг сарҳисоби бор» номли қиссалар тўплами чоп этилган.\n1988 йилга келиб адибнинг «Энди бари бошқача» номли ҳикоялар тўплами «Чўлпон» нашриётида босилиб чиқади. 1995 йилда эса Шойим Бўтаевнинг «Шамол ўйини» номли қисса ва ҳикоялар мажмуаси «Ёзувчи» нашриётида чоп этилади.\n1996 йилга келиб «Шарқ» нашриёти матбаа акциядорлик бирлашмаси ёзувчининг «Қўрғонланган ой» романини босиб чиқарди.\nКейинги йилларда адибнинг «Кунботардаги боғ», «Ҳаёт», «Кўчада қолган овоз» каби китоблари нашр этилди. Айни дамда ёзувчи «Шох» номли романини чоп этиш ниятида асар устида сўнгги сайқаллаш ишларини олиб бормоқда.\nШойим Бўтаев ўз ижодий услубига, ўзига хос овозга ва созга эга. Унинг ижоди миллий насрчилигимизнинг энг яхши анъаналарини жаҳон насрчилиги ютуқлари билан омухта тарзда ифода этишда намоён бўлмоқда. Худди шу жиҳатдан унинг «Қўрғонланган ой» романи эътиборга лойиқдир. Гарчи роман қишлоқ кишилари ҳаёти, орзу-интилишлари ҳақида ҳикоя қилса-да, аслида халқимиз маънавиятига хос миллий илдизлар, манбалар ва ҳамиша яшовчан самарали анъаналарни ҳам кўз-кўз қилади.\nАйниқса, қишлоқ кишиларига хос феъл-атвор, самимий ва беғубор туйғулар ниҳоятда гўзал ва ширали тилда, оддий, аниқ ва равон тасвирланади. Шулар асарга жозиба бағишлайди.


«Партасиз ўқиётган ёшлар». Сурхондарёга «олтинбошлар» керак эмасми?\n19:31 / 17.05.2019 41031\nСурхондарё вилояти Олтинсой тумани 42-мактаб ўқувчилари тик туриб таълим олишади. Бу билим олишнинг инновацион услуби ё махсус ўқитиш методи эмас, шунчаки синфдаги болаларга парта ва стуллар етмайди. Устига устак, синфхонанинг ўзи товуқ катагидай тор, бир айлансангиз тугаб қоладиганлари ҳам бор. Ва бу ҳаммаси эмас...\nЖорий йилда Ўзбекистоннинг тоғли ва тоғолди ҳудудларига сел келди ва ҳамон бундай хавф сақланиб қолмоқда. Олтинсой туманида жойлашган 42-мактаб ҳам сел келиш хавфи юқори бўлган сойбўйи ҳудудида жойлашгани туфайли вақтинчаликка ёпилди. Мактаб маъмурияти ва ўқувчилар Олтинсой Иқтисодиёт ва сервис кўрсатиш касб-ҳунар коллежи биносига ўтказилди.\nАслида 120 ўринли мактабгача таълим муассасаси сифатида қурилган, айни пайтда ёпиб қўйилган мактабда ҳам ўқувчиларга парта ва стуллар етишмасди. Болалар навбатчилик асосида стулларга ўтириб, таълим олиб келишган. Эндиликда коллеж биносида ҳам шу муаммо қайтарилмоқда.\n«Битта мактабга ҳаққимиз йўқми? Биз ҳам Ўзбекистон фуқаролари эмасмизми? Нега болаларимиз узоқ йўл юриб, тик туриб, ойна олдида доскага мўлтираб қараши керак, ахир?», – дейди ҳолатдан норози бўлган ота-оналардан бири.\n10 синф ўқувчилари биология фанини спорт залда, ўрта синф ўқувчилари информатикани дафтар ва китобдан, тарихни эса ойна ёнида тик туриб ўрганмоқда.\nТуман Халқ таълими бўлими раҳбари мослаштирилган бинодан чиқиб, коллежга ўтказилган мактаб жамоасига 26та хона берилганини айтмоқда. Аммо коллеж мезбони, директор мактаб учун коллеждан 11та хона ажратганини маълум қилди.\n«Қани болаларнинг қийналаётгани? Икки сменада ўқишни ташкил этса бўлади-ку? Нега эртароқ келишмади? Менинг ҳам ўқувчиларим бор (коллеж ўқувчилари назарда тутилмоқда - таҳр.), улар ҳар куни амалиёт ҳисоботини топширгани келади» , – дейди у.\nДиректорнинг сўзлари ишончсиз эшитилди, негаки, кун тушдан оғган бир пайтда коллеж биносида эмас, унинг атрофида ҳам унинг ўқувчилари йўқ эди. Шунга қарамай, директор яқин атрофдаги мактаблардан касбий таълимни ўрганиш учун мактабнинг юқори синф ўқувчилари келишини таъкидлади. Бу гап ҳам ишончсиз чиқди: айни коллежга кўчиб ўтган 11 синф ўқувчилари тикувчиликни «насия» қилиб, уйга равона бўлиб турганда кўзга ташланди.\n«Касбий таълим жуда зўр ва маҳорат билан ўтилмайди. Баъзи кунлари дарсга ўқитувчи ҳам келмайди» , – дейди ўқувчилардан бири.\nАгар коллеж ўқувчилари амалиётга чиқиб кетган бўлишса, бинонинг ярми бўшаб ётган бир пайтда, нега мактаб жамоаси бўш хоналардан фойдаланишга ҳақли эмас? Коллеж директорининг нияти бизга тушунарсиз бўлди, аммо унинг сўзлари бир нарсага ишора қиларди: коллежда таълим давом эттаётганини қоғозда бўлса-да, исботлаш лозим. Шунинг учун хоналар сақланмоқда.\nҚарийб 7 км масофадан пиёда ҳар куни мактабга қатнайдиган Илёснинг эса таълимга бўлган муҳаббати асло сўнмаган: унинг илинжи ҳали бор.\n«Тахминан 10тадан ортиқ катта-кичик адирдан ўтиб, мактабга келаман. Тез юрсам, 1 соатда, секин юрсам, жуда кўп вақт сарфлаб етиб келаман. Мен катта бўлиб, шифокор бўлишни, одамларни даволашни истайман», – дейди у.\nИлёс базўр ишлаб турган, шу кунларда ёпилиб кетиш арафасида қолган тиббиёт пунктида ишлаб, қишлоқ аҳлининг саломатлигини ўйламоқда. Аммо олий маълумотли, тажрибали раҳбарлар эса масалага панжа ортидан қараб, 7 км масофани тик адирлар орасидан кесиб чиқаётган Илёсдек қишлоқ болаларига ачинмайди. Уларнинг таълимга бўлган иштиёқи сўниб қолишидан қўрқмайди.\nСариосиёда ҳайдовчини калтаклаган профилактика инспектори ишдан олинди, ёрдамчи посбон огоҳлантирилди


2020 йил 20-феврал 14:27 (GMT+5)\nМобильрақамларни сотиш бўйича савдо тизими.\n“ЎзРТХБ” АЖ савдолари ҳар куни, шанба ва якшанбадан ташқари, Тошкент вақти билан 9:30 дан 17:00 гача ўтказилади. Ташқи иқтисодий фаолият олиб борувчи маҳаллий ва хорижий иштирокчиларга қулай шарт-шароитлар яратиш мақсадида 2005 йили 4 мартдан бошлаб ЎзРТХБда валюта савдо майдончаси ишга туширилган, у ерда биржа савдоларига эркин айирбошланадиган валютада қўйиладиган ҳар қанча миқдордаги юқори ликвидлик маҳсулотларни сотиб олиш имконияти бор.\nMOBILRAQAM - чиройли сонлар комбинациясига эга уяли телефон рақамларини сотиш бўйича янги савдо платформаси. Онлайн аукционда ҳам юридик (B2B) ва ҳам жисмоний (B2C) шахслар иштироқ этишлари мумкин. Янги савдо механизми, ЎзРТХБнинг бошқа савдо платформалари каби очиқлик, ошкоралик, соғлом рақобат ва савдо иштирокчилари учун тенг шароитларни яратиб бериш тамойилларига асосланган.


Дональд Трампнинг қарорига бўйсунмаган Бош прокурор вазифасидан озод этилди - Yoshlar.com\nДональд Трампнинг қарорига бўйсунмаган Бош прокурор вазифасидан озод этилди\nАҚШ президенти Дональд Трамп иш бошлаган 11-кунда вақтинчалик Бош прокурор вазифасини бажарган Салли Йейтсни ишдан озод этди. Бунга унинг Трамп томонидан иммиграция масаласида имзоланган қарорига бўйсунмаганлиги сабаб бўлган. Бу ҳақда CNN хабар бермоқда.\n“Қўшма штатлар фуқароларини муҳофаза қилишга қаратилган қарор лойиҳасини амалга оширишдан бош тортган АҚШ Бош прокурори вазифасини бажарувчи Салли Йейтс Адлия вазирлигига топширилди”, дейилади Оқ уй берган хабарда.\nАйтиш керакки, Салли Йейтсни бу лавозимга АҚШнинг собиқ президенти Барак Обама тайинлаган эди.\nВақтинчалик Бош прокурор вазифасини Виргиния штати шарқий округ прокурори Дана Боенте бажаради.\nДональд Трамп маъмурияти айни вақтда дунёнинг 7 та мамлакатидан келаётган фуқароларни синчковлик билан текшириш лозимлигини таъкидламоқда.\nАввал хабар берганимиздек, Дональд Трамп суриялик қочоқларга мамлакатга киришни тақиқлаб қўйди. Шунингдек, Эрон, Ироқ, Ливия, Сомали, Судан ва Яман фуқароларининг ҳам қўшма штатларга киришига чекловлар қўйди.


AIBA янги ўзгаришлар бўсағасида\nЎтган ҳафта якунида бокс оламида улкан ўзгаришлар рўй берди. Халқаро ҳаваскор боксчилар ассоциацияси (AIBA) ўзининг онлайн конференцияси орқали ташкилотга янги раҳбар сайлагани ва унда Россия бокс федерацияси Бош котиби Умар Кремлёв ғалаба қозонганидан хабарингиз бор. Россиялик мутахассис тез фурсатда янги реформаларни бошлаб юборди. Унга кўра, AIBA яқин кунлари ичида ўзининг янги конституциясини қабул қилади. Шунингдек, Умар Кремлёв бошқа режалар ҳақида ҳам гапириб ўтди.\n“Бизнинг биринчи навбатдаги вазифамиз AIBA қарзларини қайтариш бўлади. Президентликка номзодимни қўйиш тўғрисида эълон қилган пайтда ваъда берганимдек, қарзларимизни дастлабки олти ой ичида узамиз. Менинг фаолиятим икки йил ичида 50 миллион АҚШ доллар миқдордаги маблағни жалб этишга йўналтирилган бўлади. Бу маблағ AIBAни тиклаш ва ривожлантиришга сарфланади”, – деди Умар Кремлёв.\nЭслатиб ўтамиз, Умар Кремлёв АИБА раҳбарлигига ўтказилган сайловда 57,33 фоиз овоз билан ғолиб бўлган эди. Сайловда иккинчи ўринни Борис ван дер Ворст (30%), учинчи ўринни – Муҳаммад Мустасан (12,67%) эгаллашди.\nСтив Жобснинг ухлашига ёрдам берган 3 одат\nЯнги йилни янги лицензия билан қарши оламиз\n“Turkish Open” мусобақасини 4 та медаль билан бошладик


Ўзбекистон ФИФА рейтинггида 5 поғона юқорилади ва 72-ўринга кўтарилиб олди\n15 февраль, 2018, 14:28\nФИФА 2018 йил февраль ойи учун терма жамоаларнинг янги рейтинггини эълон қилди.\nУнга кўра Ўзбекистон терма жамоаси жадвалда кескин кўтарилиш қилди ва 5 поғона юқорилаб, 72-ўриндан жой олди. Рейтингни эса амалдаги жаҳон чемпиони ҳисобланган Германия терма жамоаси бошқариб бормоқда. Кейинги ўринлардан эса Бразилия, Португалия, Аргентина ва Бельгия термалари жой олишган.\nОсиё қитъасида эса Эрон ҳамон пешқадамлик қилмоқда. Терма жамоамиз эса қитъада Эрон (33), Австралия (36), Япония (55), Жанубий Корея (58), Саудия Арабистони (64) ва Хитой (68) терма жамоаларидан сўнг 7-ўринда бормоқда.


Юрак ишемик касалликларнинг клиник кечиши кўкракда тўсатдан бошланадиган оғриқ ҳуружи билан характерланади, у юрак мушакларининг қон билан таъминланишининг ўткир етишмаслиги билан кечади. Стенокардиянинг қуйидаги кечишлари фарқланади :\n-кучланган стенокардия – жисмоний юклама (юриш, юқорига кўтарилиш, оғирлик кўтариш) вақтида оғриқ пайдо бўлади;\n-тинч стенокардия – оғриқлар жисмоний юкламасиз пайдо бўлади.\nСтенокардиянинг 4 та функционал синфи фарқланади :\n1-функционал синф – унга қон айланиши яхши компенсацияланган, жисмоний юкламаларга толерантлиги 600 кгм/мин ёки 100 ватт бўлган, стенокардия ҳуружи кескин пайдо бўладиган беморлар киради.\n2-функционал синф – унга кучланган вақтда стенокардия ҳуружи кам, юрганда ҳаво етишмаслиги ва жисмоний юкламаларга толерантлиги 300-600 кгм/мин ёки 50-100 ватт бўлган беморлар киради.\n3-функционал синф – унга оддий жисмоний юклама бажариш вақтида, қон айланиши етишмаслигининг I – II А даражасида, юрак ритмининг бузилишида юзага келадиган кучланган стенокардия хуружли тез-тез бўладиган ва жисмоний юкламаларга толерантлиги 300 кгм/мин кам ёки 50 ваттдан кам бўлган беморлар киради.\n4-функционал синф – унга қон айланиши етишмаслигининг II Б даражаси билан тинч ва кучланган стенокардия ҳуружлари тез-тез қайтариладиган беморлар киради.\nДЖТ қўлланилишига қарши кўрсатмалар :\n-ривожланиб борувчи стенокардия;\n-биринчи марта бўлган стенокардия;\n-юрак-ўпка етишмаслигининг II Б даражаси;\n-мерцаль (хилпиловчи) аритмия;\n-тез-тез бўладиган экстрасистола ва ҳ.з.\n1.Жисмоний юкламаларга толерантликни ошириш.\n2.Ҳуружларнинг қайтарилиш сони ва давомийлигини камайтириш.\n3.Мушак қисқаришида томирларнинг нормал реакциясини тиклаш учун нейрогуморал-ругулятор механизмини стимуллаш.\n4.Юрак-қон томир системасининг фаолиятини яхшилаш.\n5.Атеросклеротик жараёнлар билан курашиш мақсадида модда алмашинувини фаоллаштириш.\n6.Қон айланишнинг экстракардиал омилларини яхшилаш.\n7.Беморнинг руҳий-эмоционал ҳолатини яхшилаш.\n8.Организмни соғломлаштириш ва мустахкамлаш.\nБеморнинг ҳолати ва касалликнинг кечишига қараб даволовчи жисмоний тарбия тўшак, ярим тўшак ва эркин ҳаракат тартиботларида ўтказилади. Беморларни кўкрак соҳасидаги оғриқлар тинч ҳолатда ёки енгил жисмоний юклама (юриш) бажариш вақтида безовта қилса, ДЖТ тўшак ҳаракат тартиботида ўтказилиши кўрсатилган. Бу тартиботда даволовчи гимнастика муолажаси тавсия этилиб, статик ва динамик нафас машқлари, қўл-оёқларнинг дистал қисми учун машқлар, ёқа соҳаси, кўкрак қафаси ва орқанинг массажи тавсия этилади. Беморнинг аҳволи яхшиланиб бориши билан у ярим тўшак ҳаракат тартиботига ўтказилади. Бу беморлар жисмоний машқларни орқада ётган, стулда ўтирган ёки таяниб турган ва турган дастлабки ҳолатларда бажаради. Ётган дастлабки ҳолатда майда, ўрта ва йирик мушак гуруҳларига ва қўл-оёқ бўғимларига фаол машқлар берилади. Оёқ мушаклари учун статик (изометрик) машқлар, мушакларни бўшаштирувчи машқ, нафас машқлари (диафрагмал, товушли, физиологик) берилади, беморларнинг орқаси ва оёқлари массаж қилинади. Машқлар секин суръатда бажарилади. Стулда ўтирган дастлабки ҳолатда – тана ва қўл-оёқ мушаклари учун, вестибуляр аппарат ва эътиборга, бўшаштирувчи, диафрагмал ва товушли нафас машқлари бажарилади. Таяниб турган ёки турган дастлабки ҳолатда – статик ва динамик нафас машқлари билан биргаликда тананинг ҳамма мушаклари учун машқлар тавсия этилади. Машқ бажаришда енгил гимнастик снарядлардан (гимнастик таёқча, тўп) фойдаланиш мумкин. Эркин ҳаракат тартиботида ҳамма мушак гуруҳлари учун фаол машқлар гимнастик снарядларни (гимнастик таёқча, тўп, енгил вазндаги гантелла) қўллаш билан тавсия этилади. Шу билан бир қаторда координацияга, мувозанатга, статик ва динамик нафас машқлари, мушакларни бўшаштирувчи машқлар қўлланилади. Турган дастлабки ҳолатда бажарилувчи машқлар сони ошириб борилади. Даволовчи гимнастика муолажасидан ташқари эрталабки бадан тарбия, меъёрли юриш, зинопоядан кўтарилиш (1 тадан пролет қўшиб борилади), очиқ, тоза ҳавода сайр қилиш тавсия этилади. Стенокардия билан касалланган беморлар учун жисмоний юкламаларга толерантликни (чидамлилик) ошириш катта аҳамият касб этади. Шунинг учун бу беморларга чидамлиликка чиниқтириш тавсия этилади. Чиниқтириш тадбирини бошлашдан олдин беморларнинг иш бажариш қобилияти велоэргометрда аниқлаб олинади, уларнинг юрак қисқариш сони аниқланади. Оғриқ, юракнинг тез уриши, ҳавонинг етишмаслиги, ЭКГдаги ўзгаришлар ва кўтара олмасликнинг бошқа белгиларининг пайдо бўлиши критик даража бўлиб ҳисобланади. Беморларнинг функционал имкониятларини оширишда 2 та чиниқтириш усулидан фойланиш мумкин. Биринчиси – юклама бўлиниб-бўлиниб берилади; Иккинчиси – юклама узоқ вақт берилади. Иккила усулда ҳам бошида 15-20 минут давомида тайёрлаш машқлари берилади, яъни 10-12 та умумривожлантирувчи машқлар. Иккала усулда циклик юкламаларнинг бирини бажариш тавсия этилади, яъни велоэргометр педалини айлантириш, махсус мосламадаги эшкакни эшиш, турган жойида ёки югурувчи йўлкани қўллаш билан югуриш, зинопоядан чиқиб-тушиш ёки оддий юриш. Бўлиниб-бўлиниб бериладиган юклама билан чиниқтиришдаги иш интенсивлиги пульснинг критик даражага етгунча бўлган ҳолатида бўлиши керак. Олинган иш тезлиги 3 минут давомида ушлаб турилади, сўнгра 3 минут дам олади. Машғулот давомида бундай ишлаш цикли 5-8 марта қайтарилиши мумкин. 7-10 кундан кейин узоқ давом этувчи юкламаларга ўтилади – 5 минут иш, 5 минут дам. Узоқ вақт давом этувчи юклама дам олмасдан 10-30 минут давомида бажарилади. Пульс критик даражадан минутига 10-15 марта кам уриш билан характерланади. Бўлиниб-бўлиниб бериладиган юклама билан чиниқтириш анча самарали ҳисобланади, лекин шу билан бирга анча ҳавфли ҳам, чунки юклама пульснинг критик даражасида бажарилади. Шунинг учун жисмоний иш бажариш қобилиятини шифохонада бўлиниб-бўлиниб бериладиган юклама билан, шифохонадан чиққанидан сўнг узоқ вақт берилувчи юклама билан шифокор назорати остида поликлиника ёки диспансерда ошириб бориш мақсадга мувофиқ бўлади. Шифохонада даволанганидан кейин беморлар реабилитацияни поликлиника, диспансер ёки санатор-курортларда ўтади. У ерда уларга даволовчи гимнастика муолажаси, эрталабки бадан тарбия, индивидуал топшириқлар, меъёрли юриш, соғломлаштирувчи югуриш, механанотерапевтик аппаратларда, тренажер-ларда машқлар, ҳаракатли ўйинлар, спортга оид ўйинлар, яқин туризм, сайр этиш тавсия этилиши мумкин.


Буффон 2020 йилги Европа чемпионатида иштирок этиши мумкин\n14 январь, 2018, 15:55 631\nИталия терма жамоасининг собиқ дарвозабони Жанлуижи Буффон 2017/18 мавсум якунида фаолиятини якунлашни режалаштирмоқда. Бироқ яна терма жамоага қайтиши ҳам мумкин.\n39 ёшли дарвозабон 2020 йилда Европа чемпионатида ўйнамоқчи эканлигини инкор этаётгани йўқ. Гарчи бу мусобақадан олдин фаолиятини якунласада, яна термага қайтиши мумкин.\n– Швециядан учралган мағлубиятдан сўнг мен қўллаб-қувватлаш кераклигини ҳисо қилдим. Одамлар бутун фаолиятим давомида ҳеч қачон ниқоб тақмаганимни тушинишади. ЕЧ-2020? Мен яшаяпман. Шундай экан, ҳеч нарсани инкор этмайман, – дея Буффоннинг сўзларини келтиради Gazzetta dello Sport нашри.\nАввалроқ Буффон “Ювентус” ЕЧЛда зафар қучадиган бўлса, фаолиятини якунламаслигини маълум қилган эди. Ўшанда туринликлар клублар ўртасидаги жаҳон чемпионатида қатнашади ва Буффон турнирда иштирок этмоқчи.


Жавоҳир Сиддиқов: “Дерби”да бизнинг асосий устунлигимиз мухлисларимизнинг ёнимизда эканлиги\n20 октябрь, 2017, 07:45\nОлий лиганинг 25-тур доирасида бўлиб ўтадиган “Қўқон-1912” – “Навбаҳор” учрашувидан олдин, "Қўқон-1912" етакчиларидан бири Жавоҳир Сидиқов ўз фикрлари билан ўртоқлашди, дея клуб матбуот хизмати хабар бермоқда.\n- Сўнгги пайтларда бироз жароҳатлар исканжасига тушиб қолдим. Шу туфайли ўйинларда бор кучим билан ўйнай олмадим. Худога шукр энди барчаси ортда қолди ва навбатдаги ўйинга тайёрман. Футболда ғалаба ва мағлубият ёнма-ён юради. “Пахтакор”га қарши ўйинда яратилган вазиятлардан фойдалана олмаганимиз бизга панд берди. Биз ўша баҳсни унутдик ва “Навбаҳор”га қарши жиддий тайёрланмоқдамиз.\n“Водий дерби”лари республикамиздаги энг шиддатли дербилар ҳисобланади. Бу учрашув натижаси биз учун катта аҳамиятга эга эканлигини барчамиз жуда яхши ҳис қилиб турибмиз. Биз майдонга фақат ғалаба учун чиқамиз, бошқа ҳар қандай натижа бизни қониқтирмайди.\n“Дерби”да бизнинг асосий устунлигимиз мухлисларимизнинг ёнимизда эканликлари, деб ўйлайман. Жамоамиз ўтган мавсумда бироз қийин вазиятга тушиб қолганида ҳам мухлисларимизнинг далдалари туфайли вазиятдан чиқиб кетган эдик. Эртага ҳам бизни жонкуяр мухлисларимиз астойдил қўллаб туришади, деб ишонаман. Ўзимдан келиб чиқиб айтсам, мухлисларнинг қўллаб-қувватлашлари ҳар қандай футболчига илҳом бағишлайди.\nБарча мухлисларимизни “Марказий” стадионига таклиф қиламан. Келинглар, сизлар билан бирга “дерби”да албатта ғалаба қозонамиз!